Debabarrena Eskualdeko Mankomunitateak eta Ecoembesek birziklatzea sustatzen dute ikastetxeetan — Debabarrena eskualdeko mankomunitatea\nDebabarrena Eskualdeko Mankomunitateak eta Ecoembesek birziklatzea sustatzen dute ikastetxeetan\nDebabarrena Eskualdeko Mankomunitateak eta Ecoembesek bat egin dute eskualdeko ikastetxeetan ontzi arinen eta papera eta kartoiaren birziklatzea sustatzeko. Kanpainan guztira 159 zakarrontzi hori (plastikozko ontziak, latak eta brikak) eta 179 urdin (papera eta kartoia) banat dira 42 ikastetxetan, eta pasilloetan, jolastokietan eta beste barne-espazio batzuetan ipiniko dira eskualdeko ikasleen artean ikastetxeetan dauden bitartean hondakinen banaketa egokia sustatzeko.\nEkintza horren helburua birziklatzea sustatzea da, herritarrak, eta bereziki haurrak, sentsibilizatuz, etxeko ontzien banaketa hobetzeko euren etxeetan nahiz etxeetatik kanpo. Horrelako ekintzekin, Debabarrena Eskualdeko Mankomunitateak eta Ecoembesek hondakinen sorkuntza ahalik eta gehien murriztea lortu nahi dute, eta hori lor daiteke sorburuan banatuz eta, ondoren, hondakinak birziklatze-instalazioetan tratatuz, era horretan produktu bakoitzaren bizi-zikloa itxiz. Gainera, plastikozko ontzien, laten eta briken eta papera eta kartoiaren birziklatzeak ingurumen-onura nabarmenak lortzen ditu lehengaiak, energia eta ura aurrezteari eta negutegi-efektuko gasen emisioak murrizteari dagokienez.\nEcoembes irabazi-asmorik gabeko ingurumen-erakunde bat da, etxeko ontzien birziklatzearen bitartez ekonomia zirkularra sustatzen duena.


Arkamurka natur taldea: ARKAMURKAKO TALDEKIDEAK ORGANBIDEXKARA HEGAZTIAK IKUSTERA\nARKAMURKAKO TALDEKIDEAK ORGANBIDEXKARA HEGAZTIAK IKUSTERA\nUrtero bezala Organbidexkara joan ginen harraparien pasea ikustea. Oraingoan Mutrikuko Rafa, Kantabriatik etorri ziren Marta eta Charo, eta Arkamurkako Jon Azkue eta ni (Aitor)\nBi lagun hauekin geratu ginen Donibane Garazin eta presarik gabe kafetxo bat hartu genuen. Presarik gabe esan dut eguraldi kaskarra zegoelako eta abiatu ginen gora. Bere ahala baserri baten ondoan behi artean zikoina zuri talde handi bat zegoen eta hau izan zen gure lehen geldialdia.\nIratiko txaleten hertzean hegaztientzako zentrora sartu ginen ea eguraldia hobetzen zen eta gero inguruan dagoen restaurantean beste kafe bat hartu genuen. Gure sorpresa lainoak gora egin zuten eta aukera izan genuen behaketa batzuk egiteko.\nZapelatz liztor jale batzuk, sai arreak, zikoina beltzak,San Martin mirotza (ala deitzen diote Frantzian) gurean Mirotz zuria da eta beste hegazti batzuk. Urtero ikusten ez dugun hegazti ikusgarri bat ere ikusi genuen nahiz eta urruti izan, Ugatza.\nBokadutxo bat jan ondoren urtero egiten dugun kotxe buelta egin genuen eta aipatzearren hegazti batzuk ikusi genituenak ,mendi txirta, beste ugatza, arrano suge jalea, ur zozoa…\nMendi berdantza gaztea\nHauek denak ikusi eta gero Donibane Garazira jatsi ginen eta berton despeditu ginen Kantabriatik etorri ziren lagunak.\nDatorren urtean espero dugu beste egoera bat izango dugula eta Covid-19 ez izatea gure artean.\nEgilea: Asier Aldalur Zulaika ordua: 00:45\nEtiketak: Organbidexkara irteera


Aitor Regillaga eta Izaro Rubio igo dira azkarren Santamañara - Asteasu - Tolosaldeko ataria\nAitor Regillaga eta Izaro Rubio igo dira azkarren Santamañara\nIrati Urdalleta 2019-07-14 13:59\nXIX. Santamañako kros igoera izan da goizean. Guztira, 107 korrikalarik hartu dute parte.\nSantamañako festen barruan, kros igoera izan dute gaur. Asteasuko plazatik abiatu dira 107 korrikalari Santamañako helmuga gurutzatzeko asmoarekin. Horietatik 47 asteasuarrak eta 22 emakumezkoak eta 85 gizonezkoak izan dira.\nIaz bezala, Aitor Regillaga izan da azkarrena gizonezkoen artean, 28:13ko denborarekin. Bere atzetik sailkatu da Raul Gomez 28:21ekin eta 28:36 behar izan ditu hirugarren sailkatu den Zizurkilgo Haritz Garinek. Emakumezkoei dagokienez, Izaro Rubio ordiziarra sailkatu da lehen postuan, 34:24ko denbora eginez. Bigarrena izan da Lourdes Colomo zizurkildarra 25:15eko denborarekin. Hirugarren izan den Gasteizko Maialen Loyok, berriz, 35:15 behar izan ditu. Lehen asteasuarrak Urko Arizeta eta Kristina Urbieta izan dira, 32:05eko eta 43:35eko denborak eginez, hurrenez hurren


Sustatu Sustatu.eus - Teknologia albisteak\nKorrikaren lekuko "falikoaren" zentsura laburra...\n2017-03-28 : 12:17\nDeia egunkariaren Korrikaren inguruko txio bat zentsuratu du aste honetan Twitterrek, irudi faliko bat zeramalakoan. Argipen batzuen ondoren,, Twitterrek atzera egin du errorean eta txioa berragertu da. Argazkia Oskar Gonzalezena da, irudian Mertxe Mugika AEKkoa dago.\nAhots sintesia, Urkullu lehendakariaren ahotsarekin\n2017-01-01 : 11:01\nAzken orduetan whatsapp eta beste sare batzuen bidez zabaldu da EHUko Aholab ikertegiko demo bitxi hau, zeinak testu jakin bat Iñigo Urkullu lehendakariaren ahotsean grabatzen uzten dizun. Hona aproba bat:\nAhots sintesiaren teknologia lantzen du Aholab-ek. Nahiko fin landu ere, iruditu zaigunez.\nBrexit edo Europako Batasunetik irteteko aukerak irabazi du Erresuma Batuan\n2016-06-24 : 08:46\nBrexit edo Europako Batasunetik irteteko aukerak irabazi du Erresuma Batuan. Botoen %51.9 lortu du Leave (joan) bozak, milioi bat botoko abantaila beste aukeraren aurrean. Nazioka Galesen eta Ingalaterran nagusitu da Brexit-a, ez ordea Ipar Irlandan eta Eskozian.\nEuskararen Eguna 2015 Valentzian. Egun on Valentziako Euskal Etxetik Euskararen Egunean grabatu genu...\n2015-12-14 : 13:25\nEuskararen Eguna 2015 Valentzian. Egun on Valentziako Euskal Etxetik Euskararen Egunean grabatu genuen bideoa bidaltzen dizuegu, Mila esker zuen lanagatik eta ondo izan.\nDuela 10 urteko Madrilgo martxoaren 11ko atentatuak, eta haien ondorena. Sustatuko artxiboetan\n2014-03-11 : 09:46\nDuela 10 urteko Madrilgo martxoaren 11ko atentatuak, eta haien ondorena. Sustatuko artxiboetan, honako bi orrietan ikus daiteke:\nLehen mezutik hasi http://sustatu.com/1078991118 eta hipotesi eta gezurren dantzara. Gero hauteskundeak, eta egun batzuen buruan, hausnarketa batzuk ere bai http://sustatu.com/1079517321


Mobilizazio eguna deitu du euskal gehiengo sindikalak ostiralerako - Halabedi\n> Mobilizazio eguna deitu du euskal gehiengo sindikalak ostiralerako\nMobilizazio eguna deitu du euskal gehiengo sindikalak ostiralerako\nOsasuna, enplegua eta lan baldintzen defentsan mobilizazioak deitu dituzte lan zentroetan ELA, LAB, ESK, STEILAS, ETXALDE eta HIRU sindikatuek, datorren martxoaren 27rako.\n“Langileok haserre gaude!” lelopean lan zentroetan mobilizazioak deitu ditu euskal gehiengo sindikalak ostiral honetarako, martxoak 27, osasuna, enplegua eta lan baldintzen defentsan. Hiru alor horiek lehen lerroan jartzea eskatuko diete Eusko Jaurlaritzari, Nafarroako Gobernuari, Confebaski eta CENri.\nJaurlaritzak, Nafarroako Gobernuak eta patronalek interes ekonomikoak langileen osasunaren gainetik jarri izana salatu dute. Oinarrizko zerbitzuetan diharduten langileak neurri prebentiborik gabe ari dira jardunean osasuna arriskuan jarriz, oinarrizko zerbitzuetan lan egiten ez duten langileek euren lanpostuetara joatera behartuak daude alarma egoera ezarria egon arren.\nEnpresari eta instituzioek COVID-19ak eragindako krisia “langileei ordainarazi” nahi dietela azaldu dute ELA, LAB, ESK, STEILAS, ETXALDE eta HIRU sindikatuek. Orain arte 8.000tik gora dira Euskal Herrian aurkeztutako enplegu erregulazio espeienteak, “inongo negoziaziorik gabe”.\nLan baldintzen debaluazioarekin langileriari 2008ko krisi ekkonomikoan aplikatutako “errezeta berdina” ezarri nahi diotela adierazi dute euskal sindikatuel: “negoziaziorik gabeko ERTEak, patronalaren neurrira egindako erabakiak, lan baldintzen okertzea…”\nMartxoak 27, mobilizazio eguna\nEuskal gehiengo sindikalak langileei beraien “haserrea erakusteko” eskatu die. Horretarako, mobilizazioak burutuko dira ostiral honetan Euskal Herriko lan zentroetan. Osasunaren, enpleguaren eta lan baldintzen defentsan, “oki bakoitzean dituzten aukera eta medioak erabiliz: geldialdiak, elkarretaratzeak, argazkiak, burrunbak…”\n← Mercedes pone sobre la mesa una propuesta de ERTE, con 14 positivos en la plantilla y más de 300 personas en aislamiento forzoso\nJanire Lazkano (Zaldibar Argitu Plataforma): «Alarma asko sortu dira beraien isiltasun eta gezurretatik» →


Kostaldea - Erreserba Bilbao Bizkaia\nGure kostaldean murgil zaitez, bere hondartzetan ondo pasatu, bere uretan irrist egin eta bere itsas bizitza ezagutu\nBautismo de Vela por el Abra\nBISITA ANTZEZTUA FAMILIAN – PORTU ZAHARRA BERE SORBURUTIK\nBisita gidatu harrigarri eta dibertigarri hau antzeztua da eta horrela ezagutuko ditugu, kaleestu eta aldapatsuen artetik, Portu Zahar pintoresko honek ezkutatzen dituen alderdi bitxiaketa ohiturak.\nBilbao Classic & Modern in boat Hiribilduko monumenturik nagusienak bisitatu eta Bilbo handian zehar nabiga ezazu.\nBilboko itsasadarrean zehar nabigatu ondoren, Alde Zaharra bisita ezazu.\nSanturtzi bonita aldea a tu aire\nVisita Teatralizada subasta de pescado\nANTZERKI GAU-EKITALDIA – ARRIGUNAGATIK ZURETZAT\nArrigunagako hondartzan emandako antzezlan honek emoziozko eta literatura-izaerako ibilbide bat eskaintzen du eta Ramiro Pinillaren hiru eleberritan inspiratuta dago. Lanak bi mundu uztartzen ditu: idazlearen lagun izandako antzezlariaren egungo mundua eta eleberrietako pertsonaien hori.\nGetxo, kontrasteen hiria\n“Burgesiaren jauregiak, natura, ondarea, gastronomia”\nGETXO, OSOTASUNEAN – AUDIO-GIDADUN BISITA TURISTIKOA TAXIZ\nTaxiz egingo den txango honi esker arkitektura- eta kultura-osagai bikain ugari dituen udalerri hau erosotasun osoz ezagutuko duzu. Taxi-ibilbideak audio-gida sistema bat erabiltzen du.\nGETXO, KOSTALDE MONUMENTALA – AUDIO-GIDADUN BISITA TURISTIKOA TAXIZ\nSEKRETU GEOLOGIKOAK GETXON\nKostaldean zein barnealdean, Getxok sekretu geologiko ugari ditu. Begi hutsez hormak,apaingarriak eta leihoak ikusten ditugun eraikinetan, historia sakona dago argitzeko. Ibilbidehonetan, Getxoko zenbait egituraren hiri-geologiaren ezaugarriak ezagutuko ditugu.\nJUANA BIZCARRA – AUDIO-GIDADUN OINEZKO IBILBIDEA, GETXON ZEHAR\nJuanaren bidelagun izan zaitez eta biztanleriaren hazkundeak ekarri zituen antzinako ogibideak ezagutu itzazu. Bere bidea egin ezazu, Zugatzartetik Areetako auzoraino, eta arkitekturaz goza ezazu, lorategi-hiri honen gizarteko pertsona anonimo eta pertsonaia ospetsuen artean.\nGetxo Vip Tour\nEsperientzia hau Zubi Esekira egindako bisita batekin hasten da eta, bezeroaknahi izanez gero, zubiaren goialdetik oinez joango gara. Ondoren, bisita turistikoaEreagako Kirol Portura eta hondartzara, eta bertan, IGERETXE Hotelean, menugastronomiko bat dastatuko dugu. Amaitzeko, arratsaldean, Arrigunagahondartzara gerturatuko gara.\nBISITA ANTZEZTUA FAMILIAN – ETXE HANDIEN PASEALEKUA\nAntzeztutako bisita gidatu honen bidez Nerbioi itsasadarraren ikur den Bizkaia Zubia edo zubiesekia ikusi ahal izango dugu (Gizadiaren Ondarea - UNESCO). Bizkaia Zubiaren ondoan,Churrucaren omenezko monumentua ezagutuko dugu. Eta gune horretatik hasiko gara ibiltzenEtxe Handien Pasealekutik.


Kamioiei bidesaria kobratzeko proposamena, Batzar Nagusietara - Debagoiena - Goiena.eus\nKamioiei bidesaria kobratzeko proposamena, Batzar Nagusietara\nGoiatz Arana Begiristain 2013-11-13 10:19\nBerebiziko garrantzia du, Gipuzkoako Foru Aldundiko Bide Azpiegituretako diputatu Larraitz Ugarteren esanetan, herrialdean kamioiei bidesariak kobratzeko martxan jarri nahi duten arkupe bidezko sistema berria —Arkupe deitua— lehenbailehen ezartzeak; tartean, Deskargan. Gobernu kontseiluak onartu du egitasmoa, eta Gipuzkoako Batzar Nagusietara daramate orain, akordioa lortzeko asmoz. 26 milioi euro jaso gura dituzte sistema horren bitartez.\nKamioiei bidesaria kobratzeko akordioa nahi du EH Bilduk eta egitasmoaren aldeko jarrera eskatu die oposizioko kideei. Izan ere, koalizioko ordezkarien esanetan, egoera esaten dena baino larriagoa da, ez dutelako nahikoa baliabide errepideen mantentze lanetarako eta, ezer egin ezean, 2015. urtean hamar milioi euro jarri beharko direlako Bidegiren zorrari aurre egiteko –900 milioi euroko zorra. Horregatik hartu dute, Larraitz Ugarteren hitzetan, kamioiei bidesaria kobratzeko hautua, "nahiz eta ez izan gogoko erabakia", eta gogora erazi du "sare transeuroparrean" dagoela Gipuzkoa, eta kanpoko ibilgailu astun asko igarotzen direla bertatik; laurdena bakarrik dira Gipuzkoakoak.\nHamalau arku jarri nahi dituzte errepide sare nagusian: A-15, N-121, N-1 eta G-632 (Deskarga) errepideetan. Eta araua onartu eta hamabi bat hilabeteren bueltan martxan nahi lituzkete. Kalkulatu dute, era horretan, urtean, 26 milioi euro inguruko diru sarrerak izango dituela aldundiak.\nBidesaririk ez! mezutik datozela onartu du Ugarte diputatuak, baina gaineratu du arazo "handi" bat dagoela eta "axolagabekeria" litzatekeela beste alde batera begiratzea. Horrez gain, Foru gobernuak jarrera "malgua" izan duela oroitarazi die oposizioko kideei: "Hasierako asmoa zen bidesariak kobratzea nola kamioei hala ibilgailu arinei; baina plana eraldatu dugu. Gu mugitu egin gara".\nGarraiolarien sindikatuak, kontra\nGarraiolarien sindikatuak hasieratik azaldu dira proiektuaren kontra; Hiru garraiolarien sindikatuak, esaterako, gogor salatu du sistema berriak kamioilariei ekarriko dien kaltea. Ugartek ez du ukatzen tokiko zenbait garraiolariri bidesari berriek "aparteko zama" ekarriko dietela eta azaldu du ahal duten "guztia" egingo dutela laguntzeko.\nOposizioko taldeak, Etxegarateko aukeraren aldekoago\nProposamena aurrera ateratzeko ezinbestekoa da, ordea, Batzar Nagusietan onartzea, eta ikusteke dago zer gertatuko den. Izan ere, EH Bilduk ez dauka gehiengorik eta oposizioko alderdiek ez dute, momentuz, sistema horren aldeko jarrerarik erakutsi.\nEAJ alderdiak argi eman du ezezkoa. "Ez dugu Foru Aldundiaren proposamena babesteko asmorik", adierazi du Aintzane Oiarbide batzarkide jeltzaleak. Aditzera eman duenez, foru gobernuaren partetik jaso dituzten datuetan "ez dago zorroztasunik" eta ezin dute egitasmoa sostengatu. Aurreko legealdian kanpoko kamioientzat Etxegaraten bidesaria kobratzen hastea proposatu zuten jeltzaleek, eta irmo jarraitzen dute proposamen horren alde. Ordezkari jeltzalearen ustez, aldaketa handia ikusi beharko dute ituna lortzeko\nPSE-EEren izenean, Eneko Andueza batzarkideak, auzitan jarri du proiektuaren alde teknikoa. "Kontzeptu gisa ona da, baina ez da guztiz fidagarria", ondorioztatu du. "Gure proposamena Etxegaraten arkua jartzea da, eta ematen dituen emaitzen arabera, beste puntu batzuetara eramatea", azaldu du.\nPPko batzarkide Iñigo Manriqueren arabera, sistema berria teknikoki "bideragarria" da, eta ez daude kontra, baina dudak ditu: batetik, garaia baino lehen "zaharkituta" gera daitekeen zalantza du, eta ez daki, gainera, ordaintzen ez duten erabiltzaileak ordainarazteko "aski baliabide" izango diren; bestetik, gipuzkoarrei ere kobratzea ez du ondo ikusten.\nBilduren Arkupe sistema proposamena atzera bota du oposizioak\nIrati Goitia 2014 urt 16 Debagoiena\nAtzo, Batzar Nagusietako osoko bilkuran Bilduren Gobernuak proposatutako Arkupe sistemaren aurka eginiko osoko zuzenketak aurkeztu zituen oposizioa...\nDeskargako bidesaria dela-eta, aurrez aurre jarraitzen dute Aldundiko gobernuak eta oposizioak\nI. Goitia eta J. Berezibar 2014 urt 10 Debagoiena\nDeskargako GI-632 errepide berriko bidesariaren gaineko ika-mikak aurrera jarraitzen du eta aste honetan Mugikortasun Batzordea batu ostean, datorr...\nAldundiak txostenak aurkeztu ditu, Deskargako bidesariaren harira\nAne Miren Etxeberria 2013 abe 19 Antzuola\nAurreko astean Deskargako bidesaria zela-eta, ika-mika sortu zen. Azpiegitura eta Mugikortasun diputatu Larraitz Ugartek adierazi zuen alderdi jelt...


Hiru pertsona hil dituzte Venezuelan, protestetan | Mundua | Berria\nNoiz sortua: 2017-04-20 07:48:46\nHiru pertsona hil dituzte Venezuelan, protestetan\nEhunka lagun atxilotu eta dozenaka zauritu dituzte oposizioak deitutako manifestazioetan. Gobernuak liskarrak eragitea egotzi die manifestariei.\nManifestarien eta segurtasun indarren arteko enfrentamenduak izan dira bart Venezuelan. / Miguel Gutierrez/EFE\nEz dago argi nork hil dituen, soilik tiroz hil dituztela. Zendutakoak 17 eta 23 urteko bi gazte eta militar bat dira. Horietaz gain, baina, 57 zauritu eta ehunka atxilotu ere badaude. Horiek dira bart Venezuelako hainbat hiritan oposizioak antolatutako manifestazioek utzitako datuetako batzuk. Ez, ordea, bakarrak.\nMilaka lagun atera ziren atzo iluntzean kalera, presidentetzarako bozak aurreratzeko eta preso dauden oposizioko kideak askatzeko eskatzeko. Gobernuak, baina, segurtasun indarrei erasotzea eta istiluak eragitea egotzi die manifestariei. Militarraren heriotza bera ere haiei leporatu die Diosdado Cabello diputatuak: "Euren buruak baketsutzat dituzten horiek guardia nazional bat hil dute; horren bila zebiltzan, Capriles [oposizioko burua] eta haren hiltzaileak".\nGaurko ere protesta gehiago antolatu dituzte oposizioko taldeek. Aldiz, Nicolas Maduro presidentearen exekutiboak hitz egiteko gonbita egin die alde guztiei. "Prest nago aurkariekin bildu eta zenbait egia esateko; amai dezatela behingoz indarkeria olde hau", ohartarazi du estatuburuak. Hain zuzen, gobernuaren aldekoak ere irten ziren atzo kalera Maduroren politikagintza defendatu eta oposizioaren jarrera salatzeko.


Free chat Guia Lopes da Laguna. Ausazko arrotz doan txateatu berehala Guia Lopes da Laguna tik.\nFree chat Guia Lopes da Laguna\nOngi etorri Chatroulette Guia Lopes da LagunaEdozein lekutan, munduko pertsona aleatory bat konektatzeko. Chatroulette Guia Lopes da Laguna dezakezu honako aukeren artean aukeratu:- Guztiak pertsona mota Guia Lopes da Laguna doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nGuia Lopes da Laguna hirien zerrenda:


Vivero limbo - Gipuzkoa Natura\nMiguel Hormaechea Gomez\nBo Moncobe ,s/ n - Riotuerto , 39720 .Cantabria\nAstigarrak eta zuhaixkak\nMintegia 1999an ireki genuen. Betidanik gustatu izan zaizkigu landareak, eta ohiko mintegietan aurkitzen ez genituen zuhaitz-barietateak landatzen hasi ginen, acer palmatum eta acer japonicum barietateetan espezializatuz. 2008ko krisiak eragindako geldialdi baten ondoren, mintegiari heldu diogu berriz, astigarren bildumari zuhaixka-barietate bitxiak gehituz.\nNik mintegizaletzat dut nere burua. Espainiako mintegietan aurkitzen duzun barietate bitxien urritasunagatik sortzen da landare bilduma egitearena\nKoloma-zuhaitzak, sarkoccoak, andromedak, astigar bitxiak


IPAMARK ek lan-erregistroan aholkatzen du: literarioak, artistikoak, ikus-entzunezko zientzialariak, proiektu, lauak, maketak, arkitektura-lan diseinuak eta ingeniaritza; lan fotografikoak, ordenagailu-programak edo web-orrietako edo multimediako edukiak, eta abar bezala, Jabetza Intelektual-lan bezalako.\nJabetza Intelektualeko Erregistroan bere sorreren babesean laguntzen diogu ere, ezarritako Autonomia-Erkidego desberdinetako organismo publikoen aurreko.\nOrrialde hau gure zerbitzuen edozeinaren gaineko informazio gehiagok behar ba duzu kontsulta dezakezu, zuzenean, posta elektronikoaren bidez, telefono bidez, edo zuk zuzeneko tratua nahiago baduzu, Jabetza Industrialeko gure aholkulari zeuen helbidera hurbilenak, konpromisorik gabe, bisitatuko zaitu zure aldetik.\nGure Lege Aholkularitza zerbitzuak\nAholkularitza eta txostenak


Íñigo Martínez Zatón responde en Osoigo: "Noizko ezgaitasunen bat duten pertsonak lanera joateko garraio duin bat?"\nEzgaitasun ezberdinak dituzten pertsonen eskubideak bermatu behar dira\nLehenik eta behin eskerrak eman nahi dizkizuet zuen kasua guregana bideratzeagatik eta nire bidez gure taldearen elkartasuna helarazi nahi dizuet.\nEzgaitasun ezberdinak dituzten pertsonen beharrak asetzea gure agenda politikoaren lehen lerroan egon beharko luke, baina tamalez, aurrerapauso asko eman diren arren, hezkuntzan, lan arloan eta mugikortasunean gauza asko dago egiteke oraindik.\nAipatzen duzuen alor konkretu hau Foru Aldundien eskuetan dagoenez, zuen kasuaren inguruko datu gehiago izatea gustatuko litzaidake eta gure Bizkaiko Batzar Nagusietako Batzarkide taldearekin lantzeko konpromisoa hartzen dut irtenbide bat bilatu dezagun. Nire emaila martinez.i@legebiltzarra.eus da.


3D marraztea AutoCADrekin - 8 atala - Orrialdea 10 - Geofumadak\nKameraren komandoak ikuspegi bat sortzen du 3D espazioan eredura, foku-luzera edo ikuspegi-eremua, benetako kamera balitz bezala. Kameraren kokalekua eta bere ikuspuntua 3D espazioan irudikatzen dira glifo gisa, beste edozein objektu bezala hautatzeko eta manipulatzeko. Kameraren ikuspuntutik ikuspegien kudeaketarekin 14 kapituluan ikasi dugun gordetako ikuspegiaren zati bihurtzen da.\nLehenespenez, ez duzu Kameraren atala ikusi errendatzeko fitxan, Animazioen atala ez dago erabilgarri (Gogoratu 3D Modeling laneko eremua erabiltzen ari dela), beraz aktibatu behar duzu Ribbon Aukeren laster-menuan.\nKamera bat sortzeko, gure 3D espazioan, izen bereko botoia erabiltzen dugu. Kokapen bera eta gurutzegiak adierazi behar ditugu. Azken puntu horretarako beti erabilgarria da objektu erreferentzia eredu batean erabiltzea. Bi puntuak ezarri ondoren, komandoaren leihoan parametro batzuk edo parametroen sarrera dinamikoa ere konfigura ditzakegu. Amaitutakoan, sakatu ENTER.\nIkus dezakezun bezala, komandoaren azken aukerak kamera eta gurutzelarkatzea lokalizatzeko aukera ematen du, fokatze distantzia edo altuera aldatzeko, besteak beste.\nDefinizioz, gure ereduan kokatzen ari garen kamera desberdinak kamera izena eskuratzen du: 1, kameraNUMX eta abar. Horrelako izenarekin gordetako ikuspegien zati dira, dagoeneko aipatu bezala. Hala ere, ez da ezer eragozten kamera bakoitza izen bakarra izatea.\nKamerazko glifo batean klik egiten badugu, bere ikuspuntuak saguaren, kokapenaren eta fokatze luzearen arteko elkarreragin modularra ahalbidetuko duten erpuruak izango ditu. Kamera aurrebistako leihoaren irekiera ere irekiko da, zeinak kamera ikus dezan aktibatzen duzunean.\nLehenespenez, kameraren glifoak ez dira marrazkiekin inprimatzen, grafikoen leihoan soilik ikusgai egongo dira, baina desgaitu (edo gaituta) zure ataleko beste botoiarekin. Aldi berean, kamera glyph bat hautatzen baduzu eta propietateen leihoa irekitzen baduzu, aldatu ahal izango ditugun kameraren parametroen zerrenda ikusiko dugu, gilfoarekin margotu behar den ala ez adierazten duen.\nDagoeneko badugu Ikusi kudeatzailea, eta horrekin ereduaren ikuspegi bat konfiguratu eta gorde dezakegu, zer nahi ditugu kamerak? Beno, egia esateko, benetako bideo kamera bat bezala. Hurrengo gaia aztertu ondoren ikusiko dugu.


Escrito el 31 de Agosto de 2016 en vasco con un tamaño de 21,91 KB\nFrancok gobernatu zuen modu diktatorialean. Bere izaera autoritarioa aldatu barik, erregimen frankista nazioarteko gertaerekiko egokitze formala egiten saiatu zen, gainerako nazioen onarpena eta barruko egonkortasuna lortzeko. Beraz, Frankismoa, Franco jenralak ezarritako erregimenari historian eman zaion izena da, eta hau diktadura bat izan zen.\nFrancok muturreko pentsaera nazionalkatolikoa izan zuen; ideologia horren arabera espainola izateak berezkoa dauka fede katolikoa. Herritarrek erraz barneratzen zuten teoria hori, eta, horrela, Francoren erlijio-legitimazioa egiten zen, “Jainkoak ezarritako Espainiako buruzagitzat”. Militarrei gobernu zibil asko eman zizkien. Militar garaileek eta Falangek sentimendu zentralista nabarmena zuten, nazionalismo espainola ideia frankisten zati garrantzitsu bat izan zen. Erregimenak bere burua definitzeko erabiltzen zuen demokrazia organiko kontzeptuak aditzera eman zuen ordezkaritza politikoa ez zutela pertsonek, gizartearen barruko unitate organikoek baizik.\nFrankismoak ia berrogei urte iraun zuen, zapalkutza eta propaganda lagungarriak izan ziren honek luzaro irauntzeko. “Jeneral gorenak” aurkariek ziotena baino gizarte-laguntza handiagoa izan zuen. Frankismoa hiru oinarri izan zituen:\nFalangea: Franco ez zen inoiz benetako falangista izan, baina Falangea ondo erabiltzen jakin zuen. Falangea, erregimenak iraun zuen bitartean, ordezkariren bat izan zuen Francoren ministroen arten; baina, lehenengo urteak igarotakoan, ez zuen ministerio garrantzitsuenak eskuratu.\nEliza: Eliza espainolak eduki zuen: ongizate ekonomikoa, gizarte-agintea, aginte politikoak Eliza babestu eta, aldi berean, Eliza Estatua eta Francoren ideal patriotikoak legitimatzeko tresna izan zen.\nArmada: Militarrek 1939tik 1945ra izan zuten indarrik handiena gobernuan. Francoren ondoan beti egon ziren berarekin ibilitako militarrak, esaterako, Carrero Blanco almirantea, Gobernuan eginkizunak edukitzeaz gain.\nEstatu Frankistak gizarte taldeen laguntza ere izan zuen: lur-jabe handiak, industria-enpresaburuak, probientzitako burgesia txikia eta Espainia iparraldeko eta erdialdeko nekazari katolikoak. Aldi berean langile skok apolitikoak ziren.\n“Jeneral gorenak” bere gobernu pertsonala instituzionalizatzeko erabakia hartu bazuen, atzerriko gertakariei erantzuteko eta frankismoaren jarraipena zihurtatzeko izan zen.\nLanaren legea 1938an aldarikatu zen; lan-munduko harremanak antolatzeko ezarri en. Derrigorrezko sindikatu bakarrak Falangearen esku utzi zuen. 1942an Gorteak eranzeko legea aldarrikatu zen, Europako gerraren bilakaeraren eraginez, gerra hori mendebaldeko demokraziak irabazten ari baitziren. Lege horren bide, erregimenak ordezkaritza-ganbera bat sortu zuen, eta hori Gorteetako bostehun prokuradore baino gehiago osatzen zuten. Sindikatuaren edo Falangearen hierakiak, apezpikuak, Unibertsitateko errektoreak edo Gobernuko kideak.\nBigarren Mundu gerra amaitu ondoren, 1945ean Francok Espainolen Forua argitaratu zuen, erregimena makillatzeko. Baina itxuraz baino ez zen eskubide-aldarrikapena. 1945ean Erreferendumaren legea sortu zen, horren helburua Espainian sufragio unibertsala zegoela erakustea zen. 1947an Ondorengotza-legea sortu zen. Espainia “erresuma” zen, Franco, berriz, Estatuko biziarteko buruzagia zen, eta ondorengoa izendatzeko eskubidea zuen.\n1958an Francok Mugimendu Nazionaleko Printzipioen Legea aldarrikatu zuen. 1966an argitaratu eta erreferenduma egin ondoren, Estatuko Lege Organikoak funtsezko berritasunak sartu zituen; adibidez, banandu egin zituen estatu-\nBuru eta gobernuburu karguak.\n1939tik 1945ra 60.000 exekutatu egon ziren. Garaituriko alderdi politikoetako kideek, Espainian gelditzea erabaki zutenek, espetxe-zigor gogorrak eta gizarte-bazterkeria iraunkorra jasan zituzten. Espainiak betiko galdu zituen zientzialariak, juristak, historialariak, olerkariak...Intelektualen %90 inguru joan zen Espainiatik.\nEspainiak ez zen Bigarren Mundu Gerran sartu, aurri-egoeran zegoelako. Gerra hasi ondoren, Alemaniarn eta Italiaren laguna izan zen. Baina 1942an neutraltasuna hartu zuen (Stalingrado eta gero). 1939ko abuztutik, Ramón Serrano Súñer (Frankoren koinatua), Atzerri Arazoetako ministro zen. 1942ko udan, estatubatuarrak erran sartu ondoren, Francok hobetu izan nahi zituen aliatuekiko harremanak eta, horretarako, anglofilo bati eman zion Atzerri Arazoetako kargua.\nGerra amaitu baino lehen, hurbiltze argia egon zen (1942ko uda) Amerikako Estatu Batuetako erakunde militarren eta Francoren erregimenaren artean, baina gerra amaitu ondoren nazioarteak etsaitzat hartu zuen Espainiako erregimena, horrela, Espainiak bere historiako garairik txarrenak bizi izan zituen.\nBerrogeiko hamarkadan eta hurrengo hamarkadako zati batean erregimenaren nazioarteko isolamendua erabatekoa izan zen; egoera hori zehazten duten gertakari nagusiak honako hauek dira: NBEtik kanpo gelditu, 1946ko abenduan atzerriko enbaxadoreak joan eta Marshall Planeko fondoak ezin eskuratu.\nGerra amaitu zenean, Espainia aurri.Egoeran zegoen. Suntsipenak handiak izan ziren bonbardaturiko hirietan. Trenbide-lineak kalte larriak izan zituzten, eta zentral elektrikoek ere. Hala eta guztiz ere, kaltetuenak nekazaritza izan zen. Industria-sektoreak narriadura askoz ere txikiagoa izan zuen.\nGerra finantziatzeak benetako hondamena ekarri zion herri-ogasunari, produkzioaren hondamenaren eraginez, pezetaren kotizazioa %50ean urritu zen, inflazioa erraldoia izan zen.\nOinarrizko janari urriak banatzeko erabakiak (errazionamendu-kartilaren bidez) itzeleko markatu beltza sortu zuen.\nUstelkeriaren onuradun nagusiak erregimenari atxikitako taldeak izan ziren.\nEspainian industralizazioa sustatzko, Gobernuak sektore publiko indartsua sortu zuen, 1941ean INE eratu, horrek zenbait lantegi martxan jarri zituen: ontziolak, siderurgiakoak eta petrolio-findegiak. Aldi berean, nazionalizatu egin ziren telefono-komunikazioak, aireko garraioa (Iberia) eta meatze-ustiapen asko. Erregimenak herrilanak sustatu zituen; horrela, urtegiak edo trenbideak egin ziren, eta horiek indarberritu egin zituzten industriako zenbait sektore.\nErregimenak industriaren alde egindako apustua nekazaritzak ordaindu zuen; sektore horretan estatuak Errepublikaren erreforma-ahaleginak neutralizatu zituen. Politika ekonomiko autarkikoaren ondorioz, berrogeiko hamarkada osoan Espainian ia ez zen hazkunderik izan.\nErregimenak nahiko erraz kontrolatu zituen oposizioaren erasoak, bai erbesteko errepublikanoen erasoaldi diplomatikoa eta bai gerrillako armadaren ekintzak. 1947an Bizkaiko industriako 30.000 langile grebara eramateko indarra izan zuten, eta horixe izan zen Francoren aurkako erresistentziako langileen mugimenduaren abiapuntua.\nBerrogeita hamarreko hamarkada\nGerra Hotza hasteak ikuspegi berriak ireki zizkion erregimen frankistari (1947) nazioarteko gertaera baliozkoak izan ziren Amerikako Estatu Batuek frankismoa laguntzat onartzeko, antikomunista sutsua baitzen.\nAmerikako Estatu Batuekin 1953an sinaturiko akordioak elkarrizketa diskretuen ondoriozkoak izan ziren (1953ko irailean). Akordioen bitartez, Esoainiak eta Amerikako Estatu Batuek defentsarako eta diru-laguntzarako politika ezarri zuten; akordio horretan, garrantzitsuena estatubatuarrei baseak Rotan, Zaragosan, Moronen eta Torrejónen insatlatzeko baimena ematea izan zen. Diru-laguntza Europako beste estatu batzuei eskainitako baino askoz ere txikiagoa izan zen. Guztiarekin ere, esne-hautsa, gazta, soja-olioa edo gurina iritsi ziren, eta hori baliozkoa izan zen errazionamendua ezabatzeko. Francok lortu zuen, erregimenaren nazioarteko onarpenaren forgatzat erebili baitzuen.\nEspainiak eta Vatikanoak konkordatua sinatu zuten 1953ko abuztuan. Konkordatuaren bidez Estatuak laguntza eman zion Vatikanori. Apaizei soldata ordaindu eta Eliza irakaskuntzaren arloan eskubide zabalak onartu zizkion. Gobernuak, berriz, apezpikuen izendapenean esku hartzeko gaitasuna zuen. Konkordatua sinatu ondoren apezpikuak eta gobernatzaileek laudorioak (alago) ematen zizkioten elkarri. Irakaskuntza ertainean, Elizak, gizarte-eragin nabarmeneko jarduera handia garatu zuen. Pentsamendu.Askatasunarekiko susmoak, emakumea gizonaren mende egotea edo diziplina gorestea izan ziren hezkuntza katolikoaren zutabeak.\nGortearen legearen arabera, Ganberan hogei elizgizon inguru ezeri ziren. Nazioarteko onarpenarekin batera, 1955ean NBEn sartu zen.\n1956tik aurrera, Espainiako ekonomiak, frankismoko eredu autarkikoarekin itota, zailtasunak sortu zizkion erregimenari. EAEn, Asturiasen eta Katalunian grebak antolatu ziren. Alderdi komunista oposizioko indar nagusia izan zen urte huetan, Langile Komisioak (CCOO) sindikatuan zuen eraginagatik.\nLangileen mugimenduak antolatzeko eta borrokatzeko modu berria sortu zen; langileak modu irekian eta biltzarren bidez antolatzen ziren. Batzordeak finkatzen joan ziren, ohiko zentralen (UGT eta CNT) ordezkotzat, eta, PCEren laguntzarekin, hedapen handia lortu zuten meatzaritzako, industriako eta zerbitzuetako langileen artean. Sindikatu bertikalak sartzearekin konbinatu zuten. Horrela sortu ziren langile komizioak 1956-57 urteetan.\nHezkuntza ministerioan, Joaquín Ruiz-Giménez katolikoak irekitzea egin nahi izan zuen inguru unibertsitarioetan. Lehenengo unibertsitate-krisi handia 1956an gertatu zen. Madrileko Unibertsitatean istiluak izan ondoren; tirabirak sortu ziren Falangearen eta irekitzearen aldeko sektore katolikoen artean; Francok bere betiko estiloaren arabera konpondu zituen istiluok, Ruiz-Giménez eta Mugimenduko ministroa zen Raimundo Fernández Cuesta kargutik kenduta.\n1956ko gertakariek Falangearen higadura politikoa jarri zuten agerian. Bestalde, unibertsitate-ikasleak politika frankistaren aurkako protestaldiak ugaritu zituzten.\nKatalunian eta Euskal Herrian, gerrako borrokalarien seme-alabek berpiztu egin zituzten nazionalismoak. Euzko Alderdi Jeltzaleko (EAJ) gazteditik banadutako unibertsitateko gazte bilbotar batzuek Euskadi ta Askatasuna erakundea (ETA) sortu zuten 1959an.\nETAko militante gazteek Francoren diktadurak ezarritako nortasun-galeraren aurka erreakzionatu zuten; gainera, ETAko kideek Hirugarren Munduko nazio-askapeneko mugimenduak miresten zituzten, eta marxismoaren printzipioak onartu zituzten.\nBerrogeita hamarreko hasieratik, autarkia ekonomikoa gero eta jasangaitzagoa izan zen. Amerikako Estatu Batuen diru-laguntzak laster nabaritu zen industria-sektorean, hain zuzen ere, ezinbesteko lehengaiak eta hornidurak eskuratzen hasi zen.\nTurismoaren garapena fenomeno sozial eta ekonomikorik eraginkorrena izan zen, Ordaindutako oporrekin eta Europako langileen bizi maila handitzearekin batera, bidaiatzeko gogoa piztu zen. Turista kopurua 1950eko milioi erdi bisitarietatik 1960 sei miliotik gorako bisitarietara igaro zen. Erabakigarriak izan ziren ordainketa-balantzaren oreka lortzeko turistek gastatutako milioiak.\n1957an Estatu espainola porrto egiteko zorian zegoen. Erdi autarkiak ito egiten zuten ekonomia, eta Francok aldaketak sartu behar zirela ulertu zuen; horretarako, Ekonomian eta Administrazio Zuzenbidean adituak ziren ministroak aukeratu zituen; horietariko batzuk Opus Dei instituto katolikoak ziren.\n1957an talde berria sortu zen, teknokratena; teknokratak ekonomian modernoak eta politikan kontzerbadoreak ziren eta hauen eraginez erregimenak Espainiako ekonomia liberalizatzea erabaki zuen eta atzerriko inbertsioei aukerak eskatzea.\nBaina helburu hori lortzeko, lehengo eta behin, Egonkortze Plana behar zuen, eta hori 1959ko uztailean jarri zen martxan. Egonkortze Planak soldatak izoztu, aparteko orduak mugatu eta debaluatu egin zuen pezeta; hala ere, benetako berrikuntza fiskala egin nahi ez zuenez ezin izan ziren hezkuntza-sistema edo azpiegiturak zaharberritu.\nEgonkortze-programaren ondorioak berehalakoak izan ziren, baina kostu handia izan zuen, batez eresoldatapekoen klasean langabezia bikoitza zen. Horren eraginez, espainol askok periferiako industria-zonetara emigratu behar izan zuten lan bila, eta beste batzuk atzerrira.\nOndorengotza legea Historia iruzkinak. Francoren diktadura. Lanaren forua Francoren diktadura 1 francoren erregimenaren oinarriak Gorteak eratzeko legea Francoren diktadura. Lanaren forua iruzkina Estatu frankistaren sorrera Frankoren diktadura Frankismoa Feabh


Home » Sin categoría » Edekak emakumeari eta urritasunari buruzko gogoeta egiten du: eskubide eta aukera berdintasuna\nEdekak emakumeari eta urritasunari buruzko gogoeta egiten du: eskubide eta aukera berdintasuna\n2017 December 18, Monday 2018 April 9, Monday\nUrritasuna duten Pertsonen Koordinakundeak (EDEKA),\nurritasuna duten emakumeen eskubideei\neta aukerei buruz hitz egiteko Jardunaldia antolatu zuen.\nJardunaldian, Emakundeko Leyre Solagurenek urritasuna duten\nemakumeek egiten dituzten gauzei buruz hitz egin zuen.\nAtzegi, Elkartean, ONCE eta Euskal Gorrak erakundeek\nberaien esperientzia kontatu zuten.\nEdekaren webgune berria ere aurkeztu zen.\nJardunaldi hori garrantzitsua da FEVASentzat.\nGizarteak urritasuna duten emakumeen egoera ikus dezan balio du,\neta baita berdintasuna lortzeko ekintzak planifikatzeko ere.\nJoan den abenduaren 15ean, EDEKAk, Urritasuna duten Pertsonen Euskal Koordinakundeak,“Emakumea eta urritasuna: eskubide eta aukera berdintasuna” Jardunaldia egin zuen Intxaurrondoko Kultur Etxean,berdintasunerako politiketan eta planetan sakontzeko eta hainbat erakunde arlo horretan gauzatzen ari diren jardunbide onak aurkezteko helburuz.\nMikel Malcorraren (EDEKAko presidentea), Maite Peñaren (Gipuzkoako Gizarte Politika Diputatua) eta Beatriz Artolazabalen (Eusko Jaurlaritzako Gizarte Politika Sailburua) eskutik etorri zen inaugurazioaren ondoren, Leyre Solagurenek (Emakunde) hartu zuen parte, urritasuna duten emakumeen bazterketari aurre egiten aurrera eramandako politikak azaldu zituen hitzaldiarekin.\nOndoren, esperientzia hauek jaso zituen laneko mahaia gauzatu zen: “Berdintasunaren alde lanean: Gizonen eta emakumeen berdintasunerako Plana gure errealitatera egokitzea”, FEVASeko kide den Atzegi erakundearena; “Emakumea, urritasuna eta berdintasun politikak. Begirada elkarte mugimenduaren bitartez” Elkartean erakundearena; “ONCEren eta bere Fundazioaren Aukera Berdintasunerako Behatokia”; eta “Emakume gorra eta komunikaziorako oztopoak”, Euskal Gorrak erakundearena.\nAmaitzeko, FEVAS parte den eta Euskadiko Autonomia Erkidegoko gizarte bizitzan urritasuna duten pertsonen partaidetza sustatzeko lan egiten duten euskal erakundeak, federazioak eta konfederazioak biltzen dituen EDEKA plataformak, bere webgune berria aurkeztu zuen.\n← FEVAS Plena inclusión Euskadi elkarteak “Participación y voluntariado. ¡Porque quiero!” gida argitaratu du\nPlena inclusiónek familiei eskaintzen die 2018. urtea\n2018 April 19, Thursday 2018 April 23, Monday\n2018an, gu parte garen Plena inclusión elkarte mugimenduak,\nFEVASek agerraldia egin du Legebiltzarreko Batzordean, Diru-sarrerak Bermatzeko Errenta dela eta\n2018 April 11, Wednesday 2018 April 23, Monday\nValeria García-Landarte gure FEVASeko zuzendaria Eusko Legebiltzarreko Enplegu,\nEuskadiko hirugarren sektoreak bere eguna ospatuko du maiatzaren 14an kursaalean\n2018 April 10, Tuesday 2018 April 23, Monday\nEuskadiko elkarte egitura, Euskadiko Gizarte arloko Hirugarren Sektorearen\nContinue reading “Euskadiko hirugarren sektoreak bere eguna ospatuko du maiatzaren 14an kursaalean” →


Alemaniako hauteskundeak 2017 - Iratzar Fundazioa\nJende askok Merkel egiten du egonkortasun eta gorakada ekonomiko horren erantzule. Hamabi urte gobernuan egon arren desgaste txikia izan du. Bere orain arteko koalizio-kide edo oposizioko alderdiak dira “hobekuntzak” gauzatzeko gaitasuna erakutsi behar dutenak.\nEskuinetik, AFD alderdi ultra-eskuindarrak indar handia hartu du baina ez nahikoa gobernu alternatiba bat eraikitzeko. Hori bai, eztabaida politiko publikoan bere “gaiak” bete-betean sartzea lortu du: segurtasuna, islama eta integrazioa.\nEzkerreko alternatiba parlamentario posible bat gidatzeko ardura eta posizioa lukeen SPDk, beste behin ere, Merkelen CDUren eduki politiko oso antzekoekin aurkezten da. Martin Schulz-en hautagaitzak hasiera batean ilusioa eta gobernu koalizio gorri-gorri-berde(SPD+DieLinke+Berdeak)baten aukera ireki zuen baina bere programa finkatzen joan den heinean aldaketaren(parlamentario bederen)aukera ezerezean geratu da.\nBeraz, Merkelen CDUk irabaziko duela ea segurutzat jo daiteke. Galdera da ea norekin sortuko duen gobernu berria. Eta hor zenbakiek esango dute zer den posible baina hiru bidai lagun posible ditu: FDPko liberalak, orain arteko SPDko koalizio handiarekin jarraitzea edota Berdeekin formula berri bat entsaiatzea.\nJakina, aipaturiko irudi makroekonomiko sendo eta idilikoaren azpitik badaude alde ilun edo oso ilunak. Gorakada ekonomikoak izan arren injustizia soziala sakondu egin da.\nAlemaniarren %40a txirotasunaren mugaren azpitik bizi dira, behin-behineko kontratuak bikoiztu egin dira azken 10 urtetan eta soldata batekin bizi ezin diren familiak nabarmen gehitu dira. Mini-job kontratu famatuek prekarietatearen “boom”a ekarri dute.\nEskola eta haurtzaindegi sarea erabat zaharkitua dago eta ehunka eskola daude azpiegitura arazo larriekin. Milaka irakasle eta hezitzaile falta dira.\nZerga sistemak enpresa handiak eta kapital handiak babesten ditu. Ondasun higiezinen gaineko zerga ezabatua izan zen duela 20 urte eta aberastasun handien gaineko zerga irmoki ukatzen da.\nMurrizketak dela medio osasun zerbitzuak eta ospitaletan ematen den zerbitzua okerrera egin du hainbat langile kaleratuak izan ostean.Koalizio handiak erretiroa 67 urtera igo zuen eta 70 urtera igotzea aztertzen ari da. Jubilatuen ia %20a pobrezian bizi da.\nHiri handi askotan etxebizitza luxua bilakatu da eta inork ez die higiezin enpresa handiei mugarik jartzen.\nAipatu bezala, ultra eskuina eta mugimendu nazia erabat oldartua dago 2015eko errefuxiatuen etorreratik. Ez dago egunik eraso faxistarik gabe eta segurtasunaren inguruko eztabaida eskuinerantz lerrokatu da modu agerian.\nAusteritate politikek ere garraio azpiegitura, berrikuntza eta digitalizazioaren arloetan Alemania Europako azken postuetan utzi dute.\nDie Linkek arazo hauei guztiei aurre egiteko diskurtso politiko zein programa egokia bildu du eta emaitza txukunak izan ditzake. Baina momentuz ez dago indar sozial nahikorik eztabaida politikoa aldaketa batetara bideratzeko. Aldaketarako indar sozial hori egon badago eta erronka da horri begirako dinamika politikoa piztea.\nDinamika politiko hori nola piztea da eztabaida. SPD eta Berdeekin batera hauteskunde aurreakordioa egon da mahai gainean azken hilabeteetan. Hiruetako barne korronteek ahalegin hori babestu dute eta 2016tik hiru alderdietako diputatu talde esanguratsu bat aldiro-aldiro elkartu izan da akordio baten aukera hori aztertzeko.\nArestian esan bezala, Martin Schluzen aukeraketekin bazirudien hasiera batean Sanders edo Corbynekin gertatutako efektua posible litzatekeela ere Alemanian. Baina Schluzen eta batez ere SPDren sektore inportanteen jarrera ezkerreko alternatiba bat eraikitzera bidean nahiko zuhurra eta itxia izan da. Izan omen dira ere alderdien arteko zuzendaritzen arteko bilerak baina ez da inolako emaitza zehatzik izan.\nSchluzen programa eta diskurtsoa argitzen joan den heinean aurre akordio bat ia ezinezko egin du. Ez da aldaketa baterako perspektiba marrazten eta ez du keinurik egiten bere ezkerrean daudenekin akordioetara heltzeko.\nDie Linke barruko eta mugimendu sozialetako sektore askok ere mesfidantzaz ikusten dute SPD eta Berdeekin joatea. Eta arrazoirik ez zaie falta. Azken 20 urtetatik SPD 16 urtez egon da gobernuan eta erantzukizun handia du izandako murrizketa sozial guztietan. Horrenbeste esan daiteke Berdeetaz. Eta mugimendu sozialak asimilatzeko edo geldiarazteko beldurra ere nahiko zabaldua dago.\nZer gertatuko da hauteskundeen ostean ezkerreko alternatiba parlamentario posible honekin? SPD eta Berdeen hauteskunde dinamika eta diskurtsoa alternatiba horren kontrakoa izan da argiki.\nBiek babesa galtzen badute posible da barne mugimenduak egotea bi alderdietan. SPD osatu daitekeen koalizio handiaren gobernu berri batean sartzen bada, bere indarra mantenduz edo galduz, hirukote baten aukera lurperatuko du urte askotarako. Aldiz, Berdeak gobernu koalizio batean sartuz gero CDU eta Liberalekin, posible litzateke ezkerreko oposizio alternatiborako baldintza hobeak sortzea.\nUne honetan Die Linkek du posizio erosoena eta besteen esku dago batez ere pausoak ematea aldaketa baten alde. Posizio politiko eroso batek baina ez du berez jendartean ezkerraren aldeko indar korrelazioa bultzatzen. Ezkerrak beharrezkoa du edozein kasutan behetik eragingo dutenak sindikatuetan, ikastetxeetan, ospitaletan, kalean... Horrez gain, aldaketa instituzionala badago martxan jada Berlin eta Thuringia landerretan. Instituzio hauen eta “kalea”ren arteko lan konbinatu iraunkorrak ekar dezake Alemania mailako aldaketa piztea. Merkelen fase historikoa ezkerreko aldaketa batekin ixteko baldintzak badaude.


Asteburuan ikusi, entzun, jolastu eta irakurtzeko 5 proposamen! Etxean gelditu ala kalera atera, sozializatu ala bakardadeaz gozatu... astero GAZTEZULOko kazetari batek bere gomendio pertsonalenak ekarriko dizkizu! https://www.gaztezulo.eus/albisteak/asteburuan-ikusi-entzun-jolastu-eta-irakurtzeko-5-proposamen-2 https://www.gaztezulo.eus/albisteak/asteburuan-ikusi-entzun-jolastu-eta-irakurtzeko-5-proposamen-2/@@download/image/gomendioak_home.jpg\nEtxean gelditu ala kalera atera, sozializatu ala bakardadeaz gozatu... astero GAZTEZULOko kazetari batek bere gomendio pertsonalenak ekarriko dizkizu!\nTelesail honek afalosteko relax une gozo hori betetzeko elementu guztiak ditu; kapitulu motzak (20 minutu inguru), istorio dibertigarri eta dinamikoak, umore garratza eta pentsakor oheratzeko pilula filosofiko txikiak. Azken ezaugarri honek beharbada ez du zure arreta bereganatuko, baina buruhauste filosofikoekin txisteak egitea ezinezkoa dela uste baduzu, telesail honek harrituko zaitu! Kristen Bell eta Ted Danson aktore bikainek irribarre bat jantziko dute zure aurpegian! Netflix plataforman topatuko dituzu 3 denboraldiak.\n2- MUSIKARI BAT\nMusika klasikoa zuretzat egina ez dela uste duzun horietakoa zara? Beharbada ez dituzu estimulu egokiak topatu... bigarren aukera bat emateko prest bazaude, James Rodhes piano jotzaileak lagunduko dizu. Bere istorioa gogorra eta harrigarria da, bere hitz egiteko eta jakituria dibulgatzeko estiloa gordina eta zuzena. Rodhesek sexu abusuak jasan zituen umetan irakasle baten eskutik, eta trauma horren ondorioz drogetan erori zen, ia suizidatzeko zoriraino; musikak salbatu zuela kontatu du behin baino gehiagotan. Orain Espainian bizi da, eta berriki doako kontzertu bat eman du Galiziako espetxe batean; bere esanetan, musika da "mundu zoro hau" jasateko tresna eraginkorrena. Spotifyn duzue bere musika.\n3- EKOLOGISMORA HURBILTZEKO AUKERA BAT\nFruta eta barazkientzat telazko poltsak\nOstiral honetan aldaketa klimatikoaren aurkako oihu bateratua entzun dugu Europako ikasle guztien eskutik; bada garaia bizitza ekologikoago bat besarkatzeko. Nondik hasi ez badakizu, errazena supermerkatuan dituzun ohiturak aldatzea da. Ahaztu behingoz plastikozko poltsak eta lortu itzazu telazkoak. Aitzakiarik ez! Horrekin batera, jarraian dituzu fruta eta barazkiak erosteko plastikozko poltsatso txiki eta alferrikako horiek ekiditeko telazkoak; merkeak dira, ia bizi osorako balio dutela kontuan hartuta! Bartzelonan egiten dituzte.\n4) INSTAGRAMEN JARRAITZEKO ORRIALDE BAT\nArtearen munduko gauza harrigarri zein dibertigarrienak ezagutu nahi badituzu, jarraitu beharreko kontua da @StreetArtGlobe. Arte urbanoa, moda, marrazkilaritza, eskultura... guzti hori eta barre egiteko moduko edukiak eskaintzen dituzte egunero. Egun euritsu batean etxeko sofan botata asperturik bazaude, bisitatu!\n5) LIBURU BAT\n'Fire & Blood' George R. Martin\nDagoeneko hilabete eskas gelditzen da Game Of Thrones telesail famatuaren azken denboraldia estreinatzeko, baina... gai zara Westeros-eko azpijoko, mendeku eta nahasmen guztiak ulertzeko? Telesaila amaitu aurretik inork baino hobeto ulertu nahi badituzu fikzio honen nondik norakoak, irakurri George R. Martinek berriki argitaratu duen Fire & Blood eleberria; bertan, Targaryen etxearen historia ezagutuko duzu, dragoi erraldoiek zeruak menderatzen zituztenekoa. Zinez interesgarria!


Sare sozialetako adituak zure patioan! | Martech Zone\nIgandea, urria 19, 2008 Igandea, urtarrila 13, 2013 Douglas Karr\nSare sozialak oraintxe hazten ari den negozioa da, nahiz eta gure ekonomia dagoen errutina izan. Horretarako hiru arrazoi daudela uste dut:\nSare sozialak faltsutzea edo erdi ipurdia egitea zaila den euskarri erakargarria da.\nSare sozialak bitarteko merkeak dira, denbora behar dute baina ez dira baliabide asko garestitzen.\nSare sozialak eskuratzeko (bilaketa-motorrek maite dute) eta atxikitzeko (komunikazioa eta harremanak ahalbidetzen dituzten) bitarteko nagusiak dira.\nSare sozialen altxamendua hain da ezaguna, eta orain eskualdeko adituak sortzen hasi da. Jende hauek publizitatean, marketinean eta / edo lineako teknologian lan egin dute urte askotan, baina sare sozialetara salto egin dute, garrantzia eta potentziala aitortzen baitute. Hona hemen eskualdeko hiru aditu:\nKyle Lacy: sare sozialak, Indianapolis\nHemen Indianapolisen, lanean aritu naiz Kyle Lacy azken urtean edo. Kyle buru-belarri aritu da bere burua finkatzeko du eskualdeetako sare sozialetako aditua. Bilaketa bat egin Sare sozialak Indianapolis, eta Kyle 1. postuan ere aurkituko duzu!\nEz da harritzekoa, Kylek hedabideekiko maitasun iraunkorra du - 24/7 harremanak eraikitzen aurkituko dituzu Friendfeed, Indiana txikiagoa, eta sareko beste leku posible guztiak. Hemengo herriko industria guztietako bezeroekin lan egiten du eta lineako marketinarekiko ilusioa estrategia guztietara bultzatzen du.\nJason Falls: sare sozialak, Louisville\nNegozioen Online Masterreko azken aldian Jasonen saioan parte hartu nuen Social Media Strategies: Marketing in a Web 2.0 World. Jasonen gunea Sare sozialen esploratzailea aspalditik jarraitzen dudana da. Denbora dezente daramat Louisville-ra jaisteko asmoa Jason ikusteko, baina zerbait beti trabatzen zen ... Pozik nago azkenean topo egin dugulako!\nAzken hamarkadan marketinaren zuzeneko marketinaren, datu-basearen marketinaren eta teknologiaren alorrean lan egin nuen bitartean, Jasonek negozioaren Harreman Publikoak eta marka aldean lan egin du. Gustatzen zait bere bloga irakurtzea normalean mahaira ekartzen ez dudan ikuspegia delako. Ziurtatu gehitzen duzula Social Media Explorer jarioa zure irakurketa zerrendara. Ekitaldian Jasonekin hitz egitean, bera ere ohoratu nintzen nire bloga irakurtzen du!\nMike Sansone: sare sozialak, Des Moines\nMike sare sozialetako tipo politena izan daiteke! Mike eta biok pare bat urte daramatzagu elkarren blogak jarraitzen. Bere bloga, Elkarrizketak negozioak eta komunitatea bultzatzen laguntzeko blogak erabiltzean oinarritzen da.\nNor dago zure patioan?\nEskualdeko sare sozialetako aditua aurkitzea funtsezkoa da zure negoziorako. Zure diru-sarrerak aztertzen badituzu eta diru-sarreren gehiengoa tokikoa bada, eskualdeko adituak nola dauden jakin beharko zenuke. Zure negoziora trafiko handia eramango duten sare lokalak eta elkarteak aurkeztu ahalko dizkizute, tokiko sare sozialen panorama lagungarri izango zaituzte eta eskualdeko gertaerak komunikatuko dituzte.\nBeste hiri edo estatu bateko eskualdeetako sare sozialetan aditua bazara, lasai hemen komentatu nor zaren, non zauden eta zertan espezializatu zaren. Beharbada iritsi al da gure eskualde direktorio propioa hastea?\nTags: jason erortzen da\nOct 19, 2008 2-n: 26 PM\nEz dakit kanadarra naizelako edo agian nire buruari "sare sozialetan aditua" deitu ez diodalako neure buruari deitzeko zailtasunak ditudan. Beharbada ez dakit nola definitu "sare sozialetako aditua" zer den? Chris Brogan-en mezua irakurtzen (http://www.chrisbrogan.com/what-i-want-a-social-media-expert-to-know/) Baliteke nire burua bat bezala definitzea. Zerrendatu dituzun pertsonen mezu batzuk irakurtzean, kategoria horretakoak izan nintezke, baina beste arlo batzuetan eta sare sozialetan ere arreta jartzea gustatzen zait. Agian hori izan daiteke zure hurrengo mezua. Zer da sare sozialetan aditua?\nUrratsa 20, 2008 at 8: 32 AM\nArgitaratutako oihuak apaltzen nau. Mila esker azken urtean distira eman didazun eskuzabaltasunagatik. Ez utzi zu engainatzen, Doug Midwesteko sare sozialetako aditu nagusietako bat da.\nLGR: sare sozialetan aditua izatearen kontzeptua guztiz irekia da. Gutunaren inguruko nire pentsamenduak partekatu ditut (Brogan-eko piggybacking off). Egokitzaile goiztiarra edo geuine adoptatzailea izan zaitezke.\nOct 20, 2008 2-n: 27 PM\nMezu bikaina da hau, eta gogorarazi behar du ez dugula "mundu osora" joan behar, nahitaez, sare sozialetan eragina izateko. Austinen, tokiko negozioen jabeekin egindakoaz hitz egiten dugu eta baita gure produktuek zer egiten duten aholkatzen diegu. Etxean oinarritutako kanpainaren adibide bat Facebookeko kontratazio kanpaina izan zen, non FB kontua zuten Bazaarvoice-ko guztiek beren sarera jo zuten aldi berean (guneko bisitak eta erreferentziak izugarri handitu genituen).\nIzugarria da jendeak aurrez aurre eta sarean elkarreragiten duela jakitea!\nOct 21, 2008 4-n: 41 PM\nEskualde direktorio baten ideia maite dut. Hona hemen beste konderri bat: Miami, FL.\nMiamin oinarritutako Social Media / New Media Aholkularitza zuzentzen dut Clearcast Digital Media izenekoa. Gure kakoa da telebistako ekoizle gisa daramatzadan 15+ urteetako esperientzia dela eta, bideo eta audio web edukiak ere sortzen ditugula. Beste modu batera esanda, zure mezua formulatzen eta sortzen eta banatzen laguntzen dugu.\nMiami merkatu dibertigarria da, eta, nolabait, beti gainerako herrialdeen atzean dagoela dirudi. Hori esanda, galdetzen diot nire buruari non dagoen "gainerako herrialdeak" kanpoko SM laguntza eskatzen duten enpresei dagokienez.\nUrratsa 22, 2008 at 9: 11 AM\nEskualde direktorio baten ideia maite dut. Hona hemen entzundako beste konderri bat; miami, FL.


Baltzola (leizea) - Wikipedia, entziklopedia askea.\nBaltzola Diman (Bizkaia) dagoen leizea da, Baltzola eta Indusi auzoen artean. Berez bi leize dira: Baltzola I eta Baltzola II. 2017ko azaroaren 14an, Eusko Jaurlaritzak kultura ondasun izendatu zuen, “Baltzola eta Axlor haitzuloak” monumentu-multzo sailkapenaren barnean.\n43°07′19″N 2°43′34″W / 43.122032°N 2.7261882°W / 43.122032; -2.7261882Koordenatuak: 43°07′19″N 2°43′34″W / 43.122032°N 2.7261882°W / 43.122032; -2.7261882\nBizkaiko eskualdea Arratia-Nerbioi\nLeizetik hurbil Abaro izeneko tunel naturala dago. Tunel honetatik erreka pasatzen da ur emari handia duen egunetan. Axlor aztarnategia ere hurbil dago. Jentilzubi izeneko zubi naturala ere Baltzolako leizearen inguruan dago.\n1.1 Baltzola I\n1.2 Baltzola II\nBaltzola eta Axlor haitzuloetako monumentu-multzoa kokatzen den substratu geologikoa kareharri urgoniarreko amildegi dezimetrikoz osatuta dago. Kareharri horiek garapen karstiko handikoak dira, eta harearriko faziesekin eta Behe Kretazeoko limonitekin aldizkatzen dira.\nHor Baltzola sistema edo Indusiko karsta deritzona dago. Oso sistema konplexua da: hainbat galeria aktibo eta fosildu ditu. Bertan hainbat haitzulo-aho daude, eta horietako batzuek Erdi Paleolitotik Paleolito osteko aroetara okupatuta egon zirela adierazten duen aztarnategi arkeologikoa dute. Sisteman hiru aztarnategi arkeologiko daude: Baltzola, Axlor eta Baltzola II; lehenengo biak dira nabarmenenak.\nBaltzola dimentsio handiko barrunbe bat da, eta hiru aho ditu. Horietako bitik (Baltzola edo Atea eta Erdikoatea) dimentsio handiko atarte batera ailegatzen da. Atarte horrek jarraipena du ezkerreko aldetik, eta, 125 metroko galeria zabal batetik igaro ostean, hirugarren sarrerara iristen da (Gibiltar). Atartearen erdialdean, harrizko blokeen nahas-mahas bat dago, eta horiek 10 metro baino gehiagoko desnibela sortzen dute eskuineko galeria handiraino. Galeria horrek kilometro eta erdi baino gehiagoko luzera du. Galeria horren hasieran El Redil edo Korralea izeneko eremua dago, eta bertan dago aztarnategi arkeologikoaren zati nagusia. Haren gainean, 3 metroko garaieran, zenbait hilobi dituen erlaitz bat dago (Locus I).\nKultura-segida horretan, zeramika-aldiak, Azil aldia, Amaierako Goi Madeleine aldia eta Moustier aldia ageri dira. Horrez gain, giza aztarnak ere aurkitu dira, aro berriagoetan izan zuen hilobi-funtzioen adierazle. 2017an, Paleolito garaiko labar margo gorri batzuk aurkitu ziren, galeria nagusitik ateratzen diren adar batzuetan. Zeinu gorri abstraktuez osaturiko multzo oso txikia da, eta kantauriar klabiforme bat egongo litzateke beraien artean.\nBaltzolako klabiforme kantauriarra (Intxaurbe et al. 2019)\nSistema geologiko berean, izendatze-eremuan, Baltzola II leizea dugu. Interes arkeologiko txikiagokoa du.\nHego-mendebaldera begira dagoen aho bat du, gutxi gorabehera triangelu-formakoa, eta 1,5 metro zabal eta 1,3 metro garai da. Hortik 6 metro luze den galeria bat abiatzen da, eta haren atzean 13 metro luze eta 10 metro zabal den areto bat dago. Areto horretatik, galeria nagusi bat irekitzen da iparraldera, eta hor beste albo-galeria txiki batzuk hasten dira.\nGaleria horretan dagoen aztarnategiari dagokionez, zeramika-aztarnak aurkitu ziren, eta, eskasak eta eztabaidagarriak badira ere, Eneolito-Brontze Aroan momenturen batean okupatuta egon zela adierazten dute.\nJentilzubi harrizko arku naturala, jentilak igarotzen ziren zubia.\nIngurunea euskal mitologiaren kondaira handien lekua da; izan ere, kondairaren arabera, Baltzolan Mari bizi da. Beste kondaira batzuek, aldiz, bertan Mikelats bizi zela esaten dute, edo baita ere Sugoi.\nBestalde, jentilak igarotzen ziren Jentilzubiko Arkua izenarekin ezaguna den egitura naturaletik.\nBaltzola leizea maila handiko eskaladako eskola da. Bertara Dimako Indusi auzotik oinez (10') joaten da. Kareharrizko paretetan egindako bideak honakoak dira:\n1 Alde hemendik! 12 m 6b+\n2 Beste bat 12 m 7a+\n3 Ris ras 15 m 8a+\n4 Joroñas, que moñas! 15 m 7b\n5 Sugoi 22 m 8b\n6 Jentilzubi 25 m 8b\n7 Guenga 25 m 8c+\n8 Planeta renco y los turistas 22 m 8a\n9 Erdiko kalea 20 m 7c\n10 Topofurer askatu 25 m 7c, 8a+\n11 Esto es Hollywod 15 m 8a+\n12 Ongi etorri 14 m 8b\n13 Ras 20 m 8c\n14 Chambao 20 m 8c+\n15 Sanson Jun zan 12 m 7c+\n16 Illuminatis 15 m 8a+\n17 Ipurzulo 15 m 7c\n18 Cookie explosión 15 m 8a\n19 Txuki 15 m 7c (rota)\n20 Prisik hiltzen dau, txo! 15 m 7b\n21 Intxaursaltsa 15 m 6c+\n22 La marciana 15 m 6c\n23 Bizkarroiak 15 m 7c\n24 La secta 18 m 8a+/b\n25 Nuska 50 m 8c\n26 Tas-tas 30 m 8c+/9a\n27 Obaba 30 m 8c\n28 El hombre de Andertal 15 m 7c\n9 Sin perdón 15 m 7c+\n30 Sika es te jodes 30 m 7c+, 8a+\n31 Sapasto 40 m 8b\n32 Baltzolita 30 m 8b+/c\n33 Posinton vive 15 m 7a+\n34 Los indeseables 25 m 8a+\n35 Variante arqueante 25 m 8a/+\n36 Ratta mahatta 25 m 8a+\n37 Itsari 15 m 8a\n38 Obsesion PK 15 m 8a+\n39 Il domani 30 m 9a\n40 Iñi Ameriketan 30 m 9a\n41 White zombie 25 m 8c\n42 Black congui 15 m 8a+\n43 Apo 30 m 8c\n44 Pamintza 20 m 8b/+\n45 Ikusgarri 15 m 8a/+\n46 Bortitza 15 m 8a+\n47 Blandiju 15 m 8a\n48 Iraultza 15 m 7c+\nDima Rockmasterren barnean, bertan Baltzola Harkaitz Eskalada Txapelketa egiten dituzte.\n↑ La Cueva de Baltzola (Dima, Bizkaia): un nuevo conjunto de arte parietal paleolítico en un yacimiento clásico. CSIC, 323-334 or. ISBN 0082-5638..\n↑ Garate Maidagan, Diego. (2017). Los primeros artistas de bizkaia. Las cuevas decoradas durante el paleolítico.. Kobie ISBN 0214 - 7971..\nMultimedia: Baltzola cave\nAzken aldaketa 10 maiatza 2021(e)an, 09:22(e)tan\nOrriaren azken aldaketa: 10 maiatza 2021, 09:22.


Gipuzkoako 1957ko mapa — Eibar.ORG | Eibarko peoria\nHemen zaude: Hasiera / Blogak / Amatiño / Gipuzkoako 1957ko mapa\nGipuzkoako 1957ko mapa\nAmatiño 2010/07/02 12:55\nGregorio Hombrados Oñatibia (Zarautz, 1902 – Tolosa, 1978) pintoreak 1944an argitara eman zuen bere lehen “Gipuzkoako mapa” eta 1957an, berriz, bigarren edizioa, zuzendua eta aberastua. Mapa hauek sekulako arrakasta izan zuten bere garaian, ez baitziren alferrik izan gerra osteko basamortuan hazitako bakarrenetako bitxiloreak.\nAma zenak utzitako paperen artean bada 1957ko ale bat. Nik neuk ia umetatik ezagutu nuen gurean, baita estimu handitan hartu ere, ez da-eta inondik ere errepide-karta arrunta, eskuz idatzi eta marraztutako komiki antzeko hormairudi koloretsua baino. Egungo umeentzako ezer gutxi seguruenik, baina ez gero uste 1950eko hamarkadan koloretako marrazki askorik zegoenik. Are gutxiago ingurukorik.\nPinturaz ezezik, Hombrados Oñatibiak hainbat arlo eta esparru landu zituen diseinuaz, marrazkigintzaz, arte-historia bildumaz, arte-kritikaz eta kazetaritzaz. Sabino Aranak suspertutako abertzaletasunaren eraginez XIX. mendearen amaieran zein XX.aren hasieran loretu zen “Eusko Pizkundea” bizi izan zuen, baita 1936ko gerrak erakarri zuen hondamendia ere, eta giro batean zein bestean nola hala artista irauten asmatu behar izan zuen. Bereak dira, besteak beste, Zumalacárregui en la batalla de Descarga, Francisco de Ibarra funda Nuevo Durango, Las Juntas de Guernica de 1631, Aparición de la Virgen de Aránzazu a Rodrigo de Balzategui, Iparraguirre canta el Gernikako Arbola izenburupeko pinturak; berea da argitaratzeke utzi zuen Diccionario monumental del arte-artistas de Euzkadi bilduma galanta, eta bereak izan ziren gerra amaitu arte ustekabean Tolosan kokatutako Fábrica de Timbre e Imprenta Nacional delakoaren enkarguz egin zituen Franco eta Mola jeneralen posta-seiluak.\nGizarte mailan, berriz, gerra ostean jaiotako gazte jendeak ezagutu genuen Hombrados “El Diario Vasco“ egunkarian lantzean behin idatzi ohi zituen euskal giroko artikuluengatik eta etxean genuen Gipuzkoako maparengatik.\nOrain ulertaraztea batere erraza ez den arren, Hombrados Oñatibiaren Gipuzkoako mapa, lehen eta behingoz Gipuzkoakoa zen (ez beste inongoa), modernoa, koloretan egina, komiki antzera marraztua, mikelete eta guzti euskal sena zerion eta gure inguru hurbilaren berri bertatik bertara adierazten zigun. Eibarko kasuan, esaterako, eskopeten, pistolen eta bizikleten irudiak eta Eguarbitza, Akondia, Abanzabalegi edo Gorosta-erreka bezalako parajeen aipamen zehatza. Alegia, nonbait baginen, Hombrados Oñatibiaren mapan bai behintzat.


Irekia Eusko Jaurlaritza - Gobierno Vasco :: EHAA xedapena 201704776\nAldizkariaren data: 2017-10-05 Aldizkari honetan argitaratua: 2017191\nAGINDUA, 2017ko irailaren 28koa, Ekonomiaren Garapeneko eta Azpiegituretako sailburuarena, sail honetako lanpostu bat –Portu eta Itsas Gaietako Zuzendaritzako goi-kargudunaren idazkaria, 520010 kodea, 193 dotazioa– izendapen askeko sistemaren bidez betetzeko deialdi publikoa iragartzeko dena.\nHurrenkenaren zenbakia: 201704776\nEkonomiaren Garapen eta Azpiegitura Sailean, Portu eta Itsas Gaietako Zuzendaritzako goi-kargudunaren idazkari lanpostua hutsik dagoenez (520010 kodea, 193 dotazioa), Euskal Funtzio Publikoari buruzko uztailaren 6ko 6/1989 Legearen 46.2 artikuluan xedatutakoari jarraituz eta Funtzio Publikoaren Zuzendaritzak aldeko txostena eman duelarik, eranskinean azaltzen den lanpostua izendapen askeko sistema erabiliz betetzeko deialdi publikoa iragartzea erabaki du sail honek. Hona hemen deialdiaren\nAipatutako baldintza berdinetan, hauek ere parte hartu ahal izango dute, lanpostuen zerrendetan deialdiko lanpostuak halako langileek bete ditzaketela azaltzen bada: beste administrazio publikoetako karrerako funtzionarioek, irakaskuntzako karrerako funtzionarioek, Justizia Administrazioko karrerako funtzionarioek, eta erakunde sanitarioetako estatutupeko langile finkoek.\n2.– Aipatutako langileek edozein administrazio-egoeratan egonda har dezakete parte deialdi honetan, egoera hauetan izan ezik:\n3.– Eskatutako baldintzak bete beharko dira deialdi hau Euskal Herriko Agintaritzaren Aldizkarian argitaratzen den egunean. Esleitutako lanpostuak jabetzan hartu arte bete behar dira eskakizunak. Parte hartzeko betekizunak betetzen jarraitzen ez duten parte-hartzaileek ezingo dute esleitutako lanpostua jabetzan hartu.\n1.– Hautagaiek Ekonomiaren Garapen eta Azpiegitura Saileko langileen arloko zuzendaritza eskudunera bidali beharko dituzte eskabideak, agindu hau Euskal Herriko Agintaritzaren Aldizkarian argitaratu eta hurrengo egunetik 15 egun balioduneko epean. Eskabideetan, datu pertsonalak eta orain daukaten destinoa adierazi beharko dituzte hautagaiek.\n2.– Hautagaiek eskaerarekin batera «curriculum vitaea» aurkeztu beharko dute, eta, bertan, honako hauek adierazi:\nHirugarrena. – Ebazpena.\nDeialdi hau Ekonomiaren Garapeneko eta Azpiegituretako sailburuaren agindu baten bidez ebatziko da. Agindu hori Euskal Herriko Agintaritzaren Aldizkarian argitaratuko da, eskabideak aurkezteko epea bukatu eta hurrengo egunetik gehienez hilabeteko epean.\nLanpostuaren esleipendunak ezarritako epearen barruan hartu beharko du jabetzan lanpostua, eta, hala badagokio, aurreko lanpostuaren titulartasuna galduko du.\nAgindu honek amaiera ematen dio administrazio-bideari. Beraz, beronen aurka, aukerako berraztertzeko errekurtsoa aurkez dakioke agindua eman zuen organoari, hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik hasita. Bestela, administrazioarekiko auzi-errekurtsoa aurkez daiteke, Administrazioarekiko Auzien Epaitegian, bi hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik hasita.\nAgindu hau Euskal Herriko Agintaritzaren Aldizkarian argitaratzen den egunean sartuko da indarrean.\nDeialdian jasotako lanpostua:\n– Izena: goi-kargudunaren idazkaria (520010 kodea, 193 dotazioa).\n– Kokapena: Portu eta Itsas Gaietako Zuzendaritza.\n– Ekonomiaren Garapen eta Azpiegitura Saila.\n– Herria: Vitoria-Gasteiz.\n– Kidegoak: C1 Administraria / D1 Administrari laguntzailea.\n– Derrigortasun-data: 2017-03-31.\n– Era berean, beharrezkoa izango da administrarien kidegoan urtebeteko esperientzia edo administrari laguntzaileen kidegoan urte biko esperientzia izatea, gutxienez.\nAGINDUA, 2017ko abuztuaren 29koa, Osasuneko sailburuarena, zeinaren bidez ebazten baita Administrazio eta Finantzaketa Sanitarioko Sailburuordetzan goi-kargudunaren idazkari lanpostua izendapen askeko sistemaren bidez betetzeko deialdia.\nAGINDUA, 2017ko otsailaren 9koa, Osasuneko sailburuarena, zeinaren bidez ebazten baita Plangintza, Antolamendu eta Ebaluazio Sanitarioko Zuzendaritzan goi-kargudunaren idazkari lanpostua izendapen askeko sistemaren bidez betetzeko deialdia.\nAGINDUA, 2017ko apirilaren 5ekoa, Ekonomiaren Garapeneko eta Azpiegituretako sailburuarena, sail honetako lanpostu bat –Nekazaritza, Arrantza eta Elikagaien Politika Sailburuordetzako goi-kargudunaren idazkaria, 520010 kodea, 52. Dotazioa– izendapen askez…\nAGINDUA, 2018ko urriaren 1ekoa, Ekonomiaren Garapeneko eta Azpiegituretako sailburuarena, sail honetako lanpostu bat –Nekazaritza eta Abeltzaintza Zuzendaritzaren goi-kargudunaren idazkaria, 520010 kodea, 66. Dotazioa– izendapen askez betetzeko deialdi publikoa…\nAGINDUA, 2017ko irailaren 19koa, Ekonomiaren Garapeneko eta Azpiegituretako sailburuarena, zeinaren bidez deialdi publikoa egiten baita Sail horretako lanpostu bat -Elikagaien Kalitate eta Industriako Zuzendaritzaren goi-kargudunaren idazkaria, 520010 kodea…


Artxiboko irudian, egoitza bateko erabiltzaile bat. Argazkia: EFE.\nCovid-19a zuten hiru adineko pertsona zendu dira Euskal Autonomia Erkidegoko egoitzetan azken egunetan, Arabako eta Gipuzkoako Aldundiek jakitera eman dutenez. Hain zuzen, Araban bi heriotza izan dira, azken astean, eta Gipuzkoan, azken orduetan, adinekoen egoitzetako erabiltzaile bat hil da.\nTestuinguru horretan, arabar egoitzetan zerbitzu horietako erabiltzaileak ziren eta covid-19a zuten bi adineko hil dira azken astean. Gainera, beste erabiltzaile bat kutsatu da, Zadorra foru-egoitzan; azken hori txertatuta dago, eta ez du sintomarik.\nOhar bidez, Arabako Foru Aldundiak jakitera eman du Barrundian hil dela pertsona bat, Etxabarri Urtupiñan, gaztelu egoitzan. Egoitza hori pribatua da; aurreko astean, zentro pribatuetan, bost kasu aktibo zeuden, eta Barrundiako hori kasu horietakoa zen.\nAldundiak zehaztu duenez, adinekoa txertatuta zegoen, eta ospitalean hil da, "hainbat patologia" zituela eta covid-19ak kutsatuta.\nKutsatuta zeuden gainerako lau lagunek gaixotasuna gainditu dute.\nHorrez gain, Gasteizen, Alto del Prado-Caser Residencial egoitzan, covid-19a zuen beste adineko bat zendu da. Egoitzan sartu zen bizitzaren amaieran zaintzak jasotzeko, ospitalean alta eskuratuta, eta txertaketa-pauta osorik zuen.\nBestalde, Arabako egoitzetako 20 langile bajan daude positibo eman ondoren edo kutsatutako pertsona baten kontaktu estua izateagatik.\nGipuzkoako egoitzetan, hildako bat\nGipuzkoan, adinekoen egoitzetako erabiltzaile bat hil da azken orduetan, covid-19a zuela. Azaroaren 29tik ez zen inor hiltzen koronabirusa zuela, Aldundiak adierazi duenez.\nGuztira, 30 positibo aktibo daude zentro horietan; horietako 23 azken orduetan atzeman dituzte. Erabiltzaile batek gainditu du gaixotasuna, eta Eibarko eta Ordiziako erreferentzia-zentroetan zazpi lagun daude.\nHildakoa La Paz egoitzan zegoen, Donostian.


Federación ADECO: El Salvador\nBatzuek dakizuenez, Gipuzkoako Diputazioak diru-laguntza eman digu El Salvadorren egitasmo bat burutzeko.\nProiektua, San Salvador departamenduan burutuko da. Mejicanos udalerrian hain zuzen. Udalerri hau San Salvadorren iparraldean kokatuta dago. Proiektuak, emakumeen aurkako indarkeria gutxitzea du helburu, mintegiak, hezkuntza ikastaroak etab, antolatuz.\nEmakumeen aurkako indarkeria giza arazoa dugu. Horrezkero, guztion arazoa da. Emakumeek egunero sufritzen duten indarkerietariko bat, diskriminazioa da. Ia ezin dute parte hartu giza garapenerako egiten diren aurrerapenetan.\nBeste aldetik, Herrialdean bizi den gogorkeri giroak emakumeengan eragin handia dauka. 1999 eta 2005 urteren artean mila emakume erail omen dute. Honekin guztiarekin, gizonak familiaren barnean duen garrantzia oso altua da, hortaz emakumeek ezin dute askorik egin honen aurka.\nEgitasmo honekin, emakumearen boterea handitzea lortuko da, gaitasunak eta gizartean parte hartzea bultzatuz. Egoitza bat eraikiko da, indarkeria pairatu duten emakumeek babesa izan dezaten; Arreta medikua ere, eskainiko zaie eta baita prestakuntza ikastaroak.\nEtiquetas: El Salvador, Emakumeak


Olatz Etxabe: "Guk ez daukagu estatuaren edo legearen aitortzarik, baina bai herritarrena" - Debagoiena - Goiena.eus\nOlatz Etxabe: "Guk ez daukagu estatuaren edo legearen aitortzarik, baina bai herritarrena"\nEneko Azkarate Laspiur 2017-01-13 10:00\nEstatu terrorismoaren lehen ekintza izan zen Iñaki Etxaberen kontrako atentatua. Hala dio Iñigo Iruin abokatuak. Olatz Etxabek ondo gogoratzen du aita hil zioteneko eguna. Gau hartaz eta ondorengo egunez dihardu; aitari buruz, oro har.\nHamar urte zituela galdu zuen aita, 1975eko urrian, Franco hilzorian zela. Atentatu baten. Askoren ustez, estatu terrorismoaren lehen kasua izan zen hartan. Batallon Vasco Español delakoak hartu zuen bere gain erailketa (BVE), atentatua izan eta hamar urtera.\nETAko kide historiko etxabetarren anaia zen Iñaki Etxabe eta guardia zibilen jomuga izana zen lehenagotik ere. Kanpazar jatetxean hil zuten burua estalita zeramaten hiru ezezagunek. "Gure susmoa beti izan da guardia zibilak izan zirela", dio Olatz Etxabe alabak.\nHeriotza agiri ofizialak dio aita shock baten ondorioz hil zela eta Estatuak ez dio terrorismo biktima aitortu, 38 metraila-balaz josi bazuten ere. Eskubideen defentsan, Europako Justizia Auzitegira, Estrasburgora, jo du familiak, aita hil zutela 41 urte pasatuta, Espainian lortu ez duen legezko aitortzaren bila.\nMemoriaren Plazan hartu duzu parte, Arrasaten, Sandra Carrascorekin batera. Lehenengo aldiz jendearen aurrean?\nBai. Iaz testigantza batzuk grabatu zizkiguten bideoan Memoriaren Plazan emateko. Eusko Jaurlaritzaren Gogora Institututik jaso nuen gonbita, Enrique Ullibarriaranaren partetik. Baina jendearen aurrera lehenengo aldiz atera naiz Arrasaten, Aintzane Ezenarrok gonbidatuta.\nUstekabean jaso zenuen deia?\nEgia esan, bai. Hiru anai-arrebaren artetik neu naiz zaharrena eta neuk hartu izan ditut horrelako ardurak. Lehenago, dena den, Manuela Carmena epaileak, gaur egungo Madrilgo alkatea denak, egin zuen giza eskubideen urraketei buruzko txostena zela-eta hartu-emanak izan genituen Jaurlaritzarekin. Arrasateko Memoriaren Plazan parte hartzeko gonbita jaso nuenean, amarekin eta anai-arrebekin komentatu nuen eta ondo iruditu zitzaien parte hartzea.\nZelan geratu zinen hitzaldiaren ostean?\nAurretik beldurra nuen. Bertigo apur bat ere bai. Berria zen hura niretzako eta ez nekien ze jende mota etorriko zen. Guretako, ez da samurra barruko sentimenduak azaleratzea eta herrikideen aurrean adieraztea. Dena den, aldez aurretik ondo gertatuta neraman esan nahi nuena, ondo pentsatuta eta egituratuta. Amaieran, lasai eta gustura geratu nintzen; batez ere, jendea gerturatu zenean zoriontzera.\nZelan ikusten duzu Gogorak egiten diharduen lana?\nBeharrezkoa eta garrantzitsua da. Jende gazteak ez dauka guk bizi izan dugunaren berri. Eta, bestetik, gure historia da. Berriz gerta ez dadin, komeni da gertatutakoa ezagutzea eta horren gainean berba egitea. Alde bateko zein besteko izan. Sandra Carrascoren kasuan ere bai. Gure familiak izan du herrikideen babesa, baina Sandrarenak ez. Nire alaba txikiena izan zen Memoriaren Plazan. Tokatu zitzaion ikastolatik joatea. Hunkitu egin zen. Negar egin zuen. Gainera, ni neu ere azaltzen nintzen bertan… Horretaz gain, hitzaldian bertan izan ziren ama eta alaba biak. Bazekiten zer kontatu behar nuen.\nSandra Carrascori gertatutakoa ezagutzen zuten alabek?\nBai. Alaba gazteena, batez ere, kritikoagoa da biolentziaren erabilera politikoarekin.\nOndo planteatuta dago Memoriaren Plaza? Zerbait falta zaiola uste duzu?\nNahikoa kontsentsu daukala uste dut. Arrasateko udalbatza osatzen duten alderdi guztiak agertu dira ados. Bide bat da, egiten dabilena. Positiboa da.\n10 urte zenituen aita erail zutenean. Ze oroitzapen duzu aitarena?\nGaztetxoa nintzen hil zutenean, bai, baina harreman handia neukan, ze amarekin baino denbora luzeagoa pasatzen genuen aitarekin, Kanpanzartik Arrasatera joan-etorrian aitak egiten zituen-eta taxilari lanak, zelanbait esatearren. Gainera, oso umezalea zen aita. Oso lasaia, jenio onekoa. Gutxitan gogoratzen dut hura haserre ikusi izana. Lagunkoia eta irekia zen. Tabernaria zen eta tabernan hazia zen, gure aitona-amonak ere tabernariak ziren eta. Horregatik, jende asko ezagutzen zuen. Elman-eta ere beharrean ibilia zen, baina aitaren eta amaren ogibidea taberna zen. Luis osaba ere tabernaria zen. Muxibarren geratu zen hura. Aita erail zutenean, dena den, Kanpanzarren zegoen tabernan.\nJuan Jose eta Joakin aitaren anaiak bizi dira?\nEz, biak hilda daude.\nETAkoak ziren haiek, baina zure aita ez zen inoiz nabarmendu politika kontuengatik, ezta?\nHala da, bai.\nHarremanik bazenuten bi osaba haiekin?\nBai. Beste aldera joaten ginen. Sasoi baten, gainera, oso txarto pasa zuten eta geuk eroaten genien janaria eta. Aitarekin joaten ginen eta bidaiak oso luzeak izaten ziren. Muga pasatzea asko kostatzen zen orduan.\nEtxabetarrak izatearren guardia zibilen edo beste segurtasun indarren jazarpenik pairatu duzue?\nAita hil ostean, ez. Aita hil aurretik-eta, bai. Kanpanzarren eta inguruan guardia zibilek sarri jartzen zituzten kontrolak.\nSandra Carrascori gertatutakoa ezagutzen zenuen, baina harremanik bazenuten Sandrak eta zuk zeuk?\nEz. Eta orain ere ez dugu denbora asko izan elkarrekin egoteko. Egon garenean, beti izan dugu ondoan Aintzane Ezenarro.\nZenbateraino hunkitu zintuen Sandra Carrascoren kontakizunak?\nHunkigarria izan zen, nahiz eta nire hitzaldia zela-eta neure kontuetan barneratuta egon. Sandrarekiko neukan irudia hedabideen bidez jasotakoa zen. Gorroto eta erretxindu irudia. Orain, beste modu batera ikusten dut. Lasaiago. Hark ere autokritika egin du hainbatean erakutsitako jarrerarengatik, ulergarria izan arren.\nHerrikideen artetik gertutasunik eza sumatu duela dio.\nEta arrazoi du. Dena den, uste dut mesede egingo diola herritarren aurrean agertu izanak eta aitaren erailketarengatik bizi izandakoak kontatzeak.\nMemoriaren Plazakoaren ostean, jende asko hurbildu zaizu egun hauetan?\nBai, orain hurrengoan azkena. Asko gerturatu dira egindakoagatik zorionak eta eskerrak ematera.\nAitaren erailketari zelan egin zenioten aurre?\nGogorra izan zen denontzako; amarentzako, bereziki. Ahizpa Ainhoak lau urte zituen eta ez da ia ezertaz akordatzen eta anaia Aitorrek zortzi urte zituen. Oso inportantea izan zen guretzako amama, amaren ama. Esan daiteke harekin hazi ginela. Txikitan, lagunen artean aita ez zeukan bakarra neu nintzen. Bestalde, kontuan izan behar da aita nola galdu genuen, ez zela gaixotasun baten ondorioz hil. Aita hil ostean, ama eta biok hogeitaka urtez egon ginen Kanpanzarrera bueltatu barik. Aitor anaiak jatetxea hartu zuenean itzuli ginen.\nMemoriaren Plazan esan zenuen etxean ez zaretela izan aitari gertatutakoa kontatzekoak.\nEgia da. Aitari buruz gutxitan egin dugu berba eta egin dugunean beste arrazoi batzuengatik izan da, ez aita erail zuteneko gertaerarengatik.\nZuk zeuk ze oroitzapen duzu aita erail zuteneko gau hartaz?\nLorik hartu ezinik nengoen ohean, iratzartuta. Ez dakit zergatik, baina halaxe da. Osaba Luisek gerora kontatu du igartzen zela egun berezia zela. Egunean bertan hiru guardia zibil erail zituzten atentatuan Oñatin eta sumatzen zen zerbait berezia. Guardia zibilen kontrolak zeuden jarrita Kanpanzartik Arrasaterantz eta Elorriorantz. Domeka zen eta domeketan inguruko baserrietatik-eta etortzen ziren karta-jokora tabernara. Egun hartan oso gutxi hurbildu ziren.\nAitaren hiltzaileak tabernara sartu zirenean, "venimos a por vosotros" esan ei zuten.\nHala da, bai. Etxabetarren aurka egin nahi zuten. Urrian hil zuten eta hilabete batzuk lehenago, uztailean, tabernan bertan lehergailu bat jarri zuten eta gerora taberna aurrea metrailatu ere egin zuten. Hortaz, gurasoak beldur ere baziren. Tabernan eta etxean ez geneukan telefonorik… Ordurako topatuta zuten kalean, San Andresen, beste jatetxe bat. Jaisteko asmoa zuten.\nOhetik entzun zenituen tiro hotsak?\nBai, bai, garbi entzun nituen. Tiroak, zarata… Amaren atzetik tabernara jaitsi nintzen eta aita aurkitu nuen lurrean, odoletan, eta ama gainean lekaioka. Lekukoek kontatu zuten burua estalita zuten hiru lagun etorri zirela metrailetekin, tabernara sartu eta gasa bota zutela barruan zeudenak kaltetzeko. Osaba Luis almazenean ezkutatu zen, baina aita sukaldetik atera zen zaratak entzun zituenean eta hiru pertsona burua estalita eta armekin ikustean buelta egin zuen, baina bizkarra emanda zuela tiroz josi zuten. Eta, halere, heriotza agirian jartzen du arrazoia shock bat izan zela. Daukagun heriotza agiri bakarra da.\nEz autopsiarik eta ez besterik?\nAita hil eta hilabeteetara autopsiaren faktura heldu zitzaion amari. Autopsia agiririk ez, ordea. Eta faktura ordaindu egin behar izan zuen amak. Autopsia bera froga argigarria izango litzateke erabilitako balak agertuko zirelako, baina…\nAita hil eta gerora zer egin zenuten?\nKalera jaitsi ginen ama eta hiru anai-arrebok. Ama bakean utzi zuten. Nahikoa izan zuen seme-alabak aurrera ateratzen.\nSandra Carrascok ez bezala, herrikideak gertu sumatu izan ditu beti zuen familiak.\nBai; esaterako, aita hil eta gutxira, amari Caja Laboraletik [egungo Laboral Kutxa] deitu zioten, zentraletik, sukaldean lan egiteko. Aita oso ezaguna, maitatua eta apreziatua zen herrian. Bestalde, aita hil ostean lagun barik geratu zela zioen Sandra Carrascok. Nik txikitako betiko lagunekin jarraitzen dut. Barikuro elkartzen gara… Guk ez daukagu estatuaren edo legearen aitortzarik, baina bai herritarrena. Alde horretatik, gogorragoa iruditzen zait Sandrarena.\nZe oroitzapen daukazu aita hil ondorengo ordu eta egunena?\nAtentatuaren ostean ohera joango nintzela uste dut. Ez daukat gogoan eta ez diot amari inoiz galdetu. Baina bai oroitzen dut hurrengo egunean aita hilkutxan ikusi izana eta betiko agurtu izana. Hura da daukadan aitaren azken oroitzapena. Hileta elizkizunak ere gogoan ditut. Jende piloa zegoela, parrokoa Jose Luis Iñarra zela, eta jaunartzea egitera joan nintzenean keinua egin zidala…\nMarcelino Orejaren bisita izan zenuten etxean, hil-kaperan.\nHori ez dut gogoratzen, baina entzun izan dut hala izan zela. Haren aita [Marcelino Oreja Elosegi] arrasatearra zen eta gure aita erail zuten egun berean hil zuten, urriaren 5ean, 1934an. Etorri zen bisitan Kanpanzarrera, Juan Jose Altuna Txatillo orduko alkateordearekin batera. Txatillo gure aitaren oso laguna zen, kuadrillakoak ziren gaztetatik, eta Marcelino Orejarekin bazuen hartu-emana. Bestalde, aita erail eta gutxira etorri ziren Elorrioko guardia zibilak ere, eta berandu ailegatu zirela esan zuten haiek. Honela esan zioten Txatillo-ri: "Veníamos a protegerles, hemos llegado tarde".\nOso garai zailak eta nahasiak ziren. Artean, Franco azkenetan zen, baina orduko egunkariak ere erregimenari lerrokatuta zeuden. Eskela jartzea galarazi zioten familiari?\nHala da. Ezin izan genuen jarri eskelarik periodikoetan. Ez ziguten utzi. Horretaz gain, aitaren hilobiaren hilarria puskatu egin zuten. Lagunek egin zioten oso polit eta berezia, baina aita lurperatu eta gutxira txikitu egin zuten. Gorpua hilobiratu zutenean ere guardia zibilak bertan zeuden, euren armekin bertaratutakoei apuntatzen. Aitonak aurpegiratu zien lotsarik ez zutela… Aita erail aurreko egunean, bestalde, osabari, Juan Jose Etxaberi, autoa erre zioten Iparraldean…\nOfizialki, Batallon Vasco Español [BVE] delakoak hartu zuen bere gain aitaren hilketa.\nBVEko Beldarrain taldeak, atentatua izan eta hilabetera edo. Gure susmoa, ordea, beti izan da guardia zibilak izan zirela, Oñatin egun berean erail zituzten hiru guardia zibilen mendeku gisa, aitarena oso helburu samurra zelako. Kontatu ziguten, Gernikako kuartelean atxilo ziren batzuek entzun zutela aita hil zuten egun berean, guardia zibilen ahotik, Etxaberen atzetik zebiltzala.\nFamilian aitaren gainean hitz egin duzuela, baina atentatuaren eta aitaren erailketaren gainean ezer gutxi egin duzuela diozu. Zuk zeuk alaba bi dituzu, Miren eta Amaia, 21 eta 17 urtekoak. Haiei berba egin diezu aitajaunari gertatutakoaz?\nEz, haiei ere ez. Ikastolan enteratu ziren. Askotan, ez dakizu noiz esan, zein den une egokia. Bestetik, ez dut baldintzatu nahi izan haien pentsamendua, ideologia… Ez dut nahi izan alabak gorrotoan hezi.\nLegeak ez zaituzte terrorismoaren biktimatzat hartzen, horrek dakarrenarekin. Esperantzarik baduzue?\n1998an hasi ginen. Eusko Jaurlaritzatik abisatu ziguten estatuak lege berria atera zuela terrorismoaren biktimen gainekoa. Egin genuen eskaera eta ezetz esan ziguten. 2011n beste lege bat atera zuten, Zapatero [Jose Luis Rodriguez Zapatero] gobernuburu zela. Marixabel Lasak [Terrorismoaren Biktimen zuzendari ohia] deitu zigun Jaurlaritzatik esaten eskatzeko. Baina PP sartu zen gobernuan eta ordutik ezetza jaso dugu beti. Auzitegi Konstituzionalak ere ezetz esan du 2016an, frogarik ez dagoela argudiatuz. Baina atentatuaren frogak Ferrolgo artxiboan dauzka estatu espainiarrak, eta, gure abokatuak [Iñigo Iruin] horiek eskatu dituen arren, Estatuak ez du aztertzen uzten. Europara errekurritu dugu orain. Gure abokatuak dio froga argiak daudela, Ferrolgo paper horiez gain, orduko prentsak-eta terrorismo ekintza moduan jaso zuelako atentatua. Estatu terrorismoaren lehen ekintza izan zela dio gure abokatuak. Hari entzunda, badugu itxaropena.\nSinisten duzu justizian?\nEszeptikoa naiz, egia esan. Ikusitakoak ikusita… Biktimen gainean asko egiten da berba eta modu errazean, baina gu zer gara? Ez gara biktimak? Gure aitari 38 bala bota zizkioten eta shock baten ondorioz hil zen, ofizialki…\nIkusi zenuen Eusko Legebiltzarrerako azken hauteskundeetan ETBn egin zuten mahai-inguruan Pili Zabalak Alfonso Alonsori galdetu zionean haiek biktimak ziren ala ez?\nBai, bai, hala sentitu ginen geu ere. Gu ez gara biktimak? Biktimak politikatik aparte izan behar gara. Gizartean beste rol bat tokatzen zaigu betetzea, memoriarena, ez ahaztearena…


Harkaitz Cano + Mursego / Maddi Oihenart + Anari (Loraldia 2016)\nMyriam Garzia 2016/04/18\nBilboko Alondegia / Campos antzokia (Bilbo) Harkaitz Cano + Mursego / Maddi Oihenart + Anari (Loraldia 2016)\nIzan ere, 16 egunez jarraian, 36tik gora emanaldi, 80 euskal sortzaileren parte hartzea eta, nola ez, guzti honen erdigunean, euskal kulturaz gozatzea atsegin duen publikoa. Loraldiaren datuen arabera, bataz beste, areto eta antzokien eserlekuen %73 bete da. “Baina, ikusleen arrakastatik harago, nabarmendu nahi dugu goi-mailako eta kalitatezko artea izan dugula gure artean. Hamaika une hunkigarri bizi izan ditugu, eta agerian geratu da gaur egungo euskal sortzaileen lanek kalitate handia dutela. Bada, eskerrak eman nahi dizkiegu sortzaile horiei, festibalean jarritako adore eta profesionaltasunagatik”, adierazi dute Loraldia jaialldiko antolatzaileek. Beraz, Loraldia eta bertan lan egin dutenak zoriontzea baino ez dago.\nLoraldia eta bertan lan egin dutenak zoriontzea baino ez dago\nEntzun! apirilaren 18an egin ziren bi musika ikuskizunetan egon zen: batetik, Mursego eta Harkaitz Cano biltzen dituen Porto izenburukoan, Bilboko Alondegian izan zena; eta bestetik, bi musikari handi eta arras desberdinek, Maddi Oihenartek eta Anarik, Campos antzokian eman zuten emanaldian.\nAlondegian egin zen Porto ikuskizuna Mursegoren biolontxeloak zabaldu zuen. Maite Arroitajauregik zuzen zuzenean eraman gintuen edozein portuko girora. Mikrofonotik gertu putz eginez, itsasoaren oihartzunaren soinua gorpuztu zuen Alondegian, biolontxeloarekin kaioen oihuak eta itsasontzietako tutuak imitatuz. Pedala erabili zuen, ohikoa duen moduan, geruzaz geruza bere musika piezak osatzeko. Mursegori esker, O Portoko giroan erabat murgildurik, Canok hitzak jartzeari ekin zion, Portugaleko hiri honetako zenbait datu objektiboak emanez: biztanleria, koordenadak eta abar.\nO Portoko ardoari men egin zioten ez bakarrik musika eta poesiarekin, tartean mahai gainean zuten ardo kopei zurrupadak emanez ere. Horretarako, hizkuntzak askotarikoak izan ziren. Euskara, gaztelera, portugesa, frantsesa, errusiera (erdi asmatua)… Baina oinarrian, musika eta poesia. Mursego bere erara eta libre aritu zen eta, errepasoa egin zion ez bakarrik euskal musikari; tartean Betti Smith, Enrique Morente edota Albert Plaren bertsioak egin zituen. Canok bere poemak eta euskarara ekarritako beste batzuk irakurri zituen, tartean Baudelaire-n Maitaleen ardoa. Handik, besterik ezean, mozkortuta atera ginen.\nANARI + OIHENART\nHurrengo geltokia, Campos antzokia. Bertan, Anari eta Maddi Oihenart elkarrekin ikusteko aukera izan genuen. Bakan horietako bat, “Maddi Oihenart ikustea ez baita oso erreza izaten”, gogorarazi zuen Imanol Agirre Loraldiko zuzendari artistikoak egindako aurkezpenean. Oihenartek zabaldu zuen kontzertua, Sokahots Orkestrako Jeremi Garateren biolontxelo sotilak lagunduta, Zuberoako bi doinu tradizionalekin. Ostean, Sokahots Orkestrak lagunduta, bere azken luzea den Doi diskoko abestiak jo zituzten (Agian, Ezinen Orekan, Mentüran…). “Ia denak Itxaro Bordak idatzi ditu”, gogorarazi zuen Maddik. Aipagarria da Oihenart ondo moldatzen dela doinu zaharrak abesten, ia ia a capella, baina Sokahots Orkestrak, musika tresna akustikoez gain, elektrikoak ere erabili zituen. Eta, eremu honetan Maddi ezin hobeto moldatu zen.\nAnari eta bere taldearen txanda heldu zen gero. Azkoitiarrak errepertorio anitza egin zuen, Zure Aurrekari Penalak diskoko abestiak joz (Ametsen eraiste neurtua, Orfidentalak…), baina, baita ere, abesti zaharrak (Aingura hegadunak, Harriak…). Aipagarria da gitarra elektrikoan, Ander Mujikak (Napoka Iria) lagundu zuela taldea, Borja Iglesiasen ordez.\nMerezitako azken txanpan, Anariren taldera Oihenart eta Garat (Sokahots Orkestrako biolontxeloa, gitarra akustikoa eta elektrikoa) gehitu ziren Anariren bi abesti egiteko. Entseatzeko denbora gutxi izan zutela adierazi zuen Anarik, “gauza hauek badakizue nolakoak diren…”. Baina nolako musikari handiak diren hauek, polito geratu zen, ondo baino hobeto.\nLoraldia izeneko diziplina anitzeko jaialdia egingo da Bilbon apirilaren 23tik 26raBerriak


BIZKAIKO ABADEEN FOROA: Eskerrik asko, Jose Antonio Pagola\nPagolaren obra ikerkuntza zehatz eta sakonaren emaitza izanik ez du "imprimatur" delakoa izan beharrik. Gainera, egiazko "imprimatur" obra hori irakurri duen milaka lagunek eta obra honek egin dion ona aitortu duen fededun askoren "sensus fidei" delakoak emana dio, baita bere garaian Donostiako gotzaina zen Joan Maria Uriartek ere.\nKomunikabideetan azaldu dena ikusiz badirudi Donostiako Gotzaindegian ez dela ontzat hartu Erromako ebazpena. Ez gara gehiegi harritzen, izan ere jakin badakigu Pagolaren obrari urte hauetan egin zaion erasoaren hasieran eragileetako bat Jose Ignacio Munilla gotzaina bera izan zela.\nElizbarrutiko apaiz bati Erromak emandako oniritziarengatik zorionak eman ordez eta Jose Antonio Pagolari bere lan bikainagatik eskerrak eman ordez, gauza nahasi besterik egin ez duela iruditzen zaigu eta susmo txarrak sustatu.\nBeraz, eskabide hau egiten diegu Jose Antonio Pagolaren obra gaitzetsi zuten Gotzainei eta teologoei: Zuzen dezatela publikoki beren jarrera eta Erromako erabakiarekin bat letorkeen azalpena egin dezatela.\nPenagarria da benetan horrelako liskar eta eztabaidetan ibiltzea, Jesusek egiten digun deia entzun ordez eta haren Ebanjelioari jarraituz Jainkoaren Erreinuaren alde elkarrekin lan egiten saiatu ordez.\nGipuzkoa, 2013ko martxoaren 11a.


Israeli bizkarra, eta aurrera | Mundua | Berria\nNoiz sortua: 2014-10-29 00:30:00\nIsraeli bizkarra, eta aurrera\nPalestinarrek gero eta garbiago adierazten dute nazioartera jotzeko asmoa.\nNBEren Segurtasun Batzordeak larrialdiko bilera egingo du gaur, kolonien auziaz eztabaidatzeko\nPalestinarrak Jerusalem Ekialdeko meskita batean errezoan, Israelgo Poliziak kontrolatzen dituela. Hainbat istilu izan dira han azkenaldian. OLIVER WEIKEN / EFE\nPalestinarrek eskatuta, larrialdiko bilera egingo du gaur Nazio Batuen Erakundeko Segurtasun Batzordeak, lurralde okupatuetako kolonien auzia eztabaidatzeko. Israelgo Gobernutik heldutako probokazio zerrenda luzearen atal berrienak 1.000 etxebizitza gehiago eraikitzeko asmoa dakar, eta horixe baliatu dute palestinarrek New Yorkera jo eta Ekialde Hurbileko «krisi egoera» salatzeko. Jordaniak NBEn duen ordezkariaren ahotik egin dute eskaera: «Israel arinkeriaz aldendu da bakerako bidetik, eta [Segurtasun] Batzordeak eskatu behar dio gehiegikeriak behingoz amaitu eta bakearekin konprometitzeko».\nPAN Palestinako Aginte Nazionalaren eta Israelgo Gobernuaren arteko bake negoziazioek huts egin zutenetik, gaiztotzera egin du Ekialde Hurbileko gatazkak. Azken asteotan, ia egunero heldu dira Israelgo sektore eskuindarrenek —besteak beste, kolonoek— arabiarren aurka egindako erasoen albisteak, eta gobernuaren errepresio eta kolonizazio politika berriak ere probokaziotzat jo dituzte palestinarrek. Al-Fatah alderdiko Jibril Rajubek ohartarazi duenez, «aldebakarreko ekintza horiek jarraitzen badute, egoera lehertu egingo da».\nOtzanenen pazientziak ere mugak dituela erakusten ari da PAN, eta geroz eta sarriago saihesten du Tel Aviveko negoziazioen karta nazioartera heltzeko. Hainbat bider iradoki duenez, NBEri egutegi zehatz bat eskatzekotan da, Israelen okupazioa amaitzeko behin betiko data ezarri dezan, eta indarrean sar dadin duela 20 urte baino gehiago adostutako irtenbide politikoa. Bi aldeek 1993an sinatu zuten Osloko Ituna: bost urteren buruan bi estatu independente sortzeko agintzen zuen hark. Israeldarrek 1948ko gerran eskuratutako lurretan eraiki ahalko zuten estatu judua; eta behartuta leudeke palestinarrei Zisjordania, Gaza eta Jerusalem Ekialdea itzultzera.\nPalestinan errezelo handia eragiten duen proposamena da, eta askok amarrutzat jotzen dute; besteak beste, ez diolako aipamenik egiten Israelek 1967az geroztik Zisjordanian eraiki dituen koloniei, eta ez duelako konpontzen 1948an euren lurretatik egotzi zituzten errefuxiatuen arazoa. Baina bi estatuena nazioarteak onartzen duen irtenbide bakarra da.\nNBEk legez kanpokotzat jotzen ditu Israelek lurralde okupatuetan eraikitzen dituen koloniak, baina, orain arte, Mendebaldeak eta haren aliatu boteretsuenek arreta gutxi eskaini diote auzi horri. Koloniei buruzko eztabaidak negoziazio saio antzuetan disolbatzen ziren, Tel Avivek etxeak eta postu militarrak eraikitzeko denbora irabazten zuen bitartean. Orain, palestinarrak ziurtasun gehiagorekin jokatzen hasi dira. Zazpi urte banatuta igaro ostean, batasuneko gobernua osatu dute Zisjordaniako eta Gazako alderdi nagusiek; barruko kontraesan eta ezinikusi ugari dituzten arren, etsai komunak behintzat batzen dituela ematen du, eta horrek segurtasuna eman dio PANi nazioartera jotzeko.\nIsraelentzat, presio bikoitza da. Batetik, palestinarrak euren kabuz antolatzen ari direla ikusten du; bestetik, aspaldiko mesfidantza keinu nabarmenenak jaso ditu nazioartetik. Gazako gerrak kalte handia eragin dio Israelen irudiari, eta haserrea eragin du bazter ugaritan. Orain arte posizio lausoak zituzten hainbat erakundek Israelen gerra politika kritikatu dute, eta batzuk palestinarren alde mintzatu dira: duela gutxi, Palestinako Estatua aitortzeko prest agertu zen Suediako lehen ministroa, eta Erresuma Batuko Parlamentuak ere horren aldeko mozio bat onartu zuen, aldeko 274 botorekin eta aurkako 12rekin —gobernuko diputatuek ez zuten bozkatu—. Europako Batasuna eta AEBak ere ohi baino zorrotzago mintzatu dira kolonien inguruan, eta Washingtonek ohartarazi du haiek ez direla «bateragarriak bakearekin». Keinu erabat sinbolikoak dira, eta oso urrun daude estatuok benetan egin lezaketenetik, baina Mendebaldearen haur mainatuak sekula egin ez dioten errieta aditu du azkenaldian.\nKanpora begira, ohiko zurruntasunean gotortu da Tel Aviv, eta jakinarazi du ez duela «Defentsa politika» aldatuko. Palestinan, amorru eta desesperazio keinua dirudien errepresio kanpaina gogorra abiatu du. Segurtasun indarrek hainbat sarekada egin dituzte azken asteotan Zisjordanian, eta gobernuak 35 etxebizitza desjabetzeko agindua eman du Jerusalem Ekialdean. Israelen lan egiteko baimena duten palestinarren aurkako neurri polemiko bat ere abiatu du Moshe Yaalon Defentsa ministroak: ezin izango dituzte juduen autobus berberak erabili etxera itzultzeko.\nEgoerak hauspotuta, Zisjordaniako kolonoek hainbat eraso larri egin dituzte azken asteotan: besteak beste, olibondoak erre eta haietan lanean ari ziren palestinarrak jipoitu dituzte. Egoera are gehiago gaiztotu zen aurreko astean, palestinar batek hainbat lagun autoarekin harrapatu zituenean; haur israeldar bat eta Ekuadorgo emakume judu bat hil zituen.\nOrain, Ekialde Hurbileko sua New Yorketik itzaltzeko eskatu diote NBEri. Errietaz harago, ordea, Israel norabidea aldatzera behartuko duten politikak ikusi nahi lituzkete palestinarrek.\nGazarako mugan babes eremua ezarriko du Egiptok


“Gorputz eta bizi eredu ez-normatiboen esperientzien" berri emango du Alternatiben Herrixkako “Bizitza Anitzak eta Duinak” guneak. Performanceen, musikaren eta animazioen bitartez, maitasun erromantikoa, indarkeria matxista, zeinuen hizkuntza, euskara eta autokritika soziala landuko dituzte, besteak beste.\nArte eszeniko eta plastikoen ikuskizun eta tailer batek emango dio hasiera gune horretako egitarauari. 11:00etatik 12:00etarako tartean, “guztiok ditugun gaitasunak" inklusibotasunez azaleratuko dituzte. Horrekin batera, dantza integratuko tailerra eta mural eraikuntza egingo dute.\nOndoren, eskultura, musika eta pintura tailerra eskainiko dute “Umeak herria eraikitzen” izenburupean. Gidaritza lanetan arituko dira, besteak beste, Roke Grafitilaria eta gizarte aniztasunaren aldeko EH 11 kolore ekimena. Euskara eta zeinu hizkuntza erabiliko dira –gaztelera soilik beharrezkoa bada–, eta ume zein helduek hartu ahalko dute parte. Goizari saio honekin emango zaio amaiera.\nArratsaldean dramatizazioa erdigunean\n“Latidos de tribunal” kale antzerkiak irekiko du arratsaldea. Indarkeria sexista eta emakumeen giza eskubideen urraketa jorratuko ditu. Ez da eguneko antzerki bakarra, 19:00etatik aurrera “Kankaneo” kale-antzezlana egingo baitute. Ikuskizun “dibertigarri eta zirikatzailea” izanen da, “ikusleei agintea emanen diena”. Agerikoa dena zein ez dena “hankaz gora” jarriko du, antolatzaileen esanetan.\nAutokritika egitea xede duen "Puro luego” musika emanaldia ere eskainiko dute.\nHemen auzoaren aurkezpen bideoa:\nKanal hauetan artxibatua: Alternatiben Herria Bilbon | Kultura aniztasuna | Bilbo | Sexualitatea | Gorputza | Antikapitalismoa | Transexualitatea